
Quiil sentiant ile Constitutione Apostolica “Veterum Sapientia" 

“Palaestrae Latinae" Moderatores 

Constitutionem Apostolicam —qua «veterum sapientia» in Graecorum, 
Romanorum atiorumque populorum litteris monumentisque recondita quasi 
quaedam praenuntia veritatis christianae aurora agnoscitur verusque habetur 
thesaurus e quo praestantissima Sanctorum Patrum et Ecclesiae Doctorum 
ingenia quicquid in ittis litteris est verum, bonum, justum, pulchrum per¬ 
petuo hauserunt labore, assiduo perfecerunt studio, superna acti gratia cu¬ 
mulatissime auxerunt—, et nos exsultanti plane gaudio excepimus. 

Idque in primis cum Societas seu Congregatio nostra ab illo egregio 
praeclaroque Hispaniae Pontifice et Ecclesiae Dei sanctissimo viro Antonio 
Maria Claret originem ducat qui in pueris alumnisque Seminariorum insti¬ 
tuendis primas linguae latinae tribuit partes l , qui hanc in primis in confor- 


1. «Latina lingua appellatur mortua, sed apud eccleslasticosrviva est habenda atque 
judicanda, ita ut consuetudo eo Inducatur latlne loquendi, maxime in aulis, In deambulatio* 
nibus, examinibus, academils, graduatlonlbus et concursibus, ut praescribitur in Ratione 
Studiorum». A. M. Claret, M isceldnea interesante. Lengua latina, p. 148. 

«Puero ad sacerdotium destinato primum et praecipuum est studium linguae latinae. 
Magna calamitas est atque lnfottunium, quod scholasticus incoepta philosophia in seminario, 
non plus quam mediocriter calleat linguam latinam. Cum igitur alumnus seminarium adeat 
ad incipiendam philosophiam, studiose et diligenter examinetur; quod si sermonem latinum 
non calleat, ad philosophiam ne admittatur; sed ad grammaticam perficiendam remittatur» 
(A. M. Claret, La vocacidn de los nifios, part. III, cap. 5.®*6.°). 

«In his annis studiorum superiorum optabat egregius Rector ut alumni linguam latinam 
vivam existimarent; atque In Ratione Studiorum erat statutum ut in omnibus actibus interni 

mandis Seminarii Cubani alumnis instauratam voluit 2 , qui in illo nobilissi- 
mo Escurialensi Seminario et Collegio superiorem constituit linguae latinae 
et graecae scholam 3 ; qui praeterea suis alumnis filiisve «ut linguam latinam 
teneant» (Constitut. II, c. 30, n.° 139, 5.°), sibique familiarem habeant (Cfr. 
)bid . I, 18, n. 77) praecipit; qui denique in Sacro Concilio Vaticano divino 
quasi instinctu motus ac sui corporis vulnera Patribus exhibens, latina 
utens lingua, Pontificem Maximum veritatis infallibilem magistrum et docto- 
rem invicta constantia asseruit idque suo effuso sanguine consignare vehe¬ 
menter exoptavit 4 . 

Hanc a Patre et Conditore aliisque Familiae nostrae religiosae memoria 
dignis sociis acceptam et in posteris transmissam venerandam hereditatem 5 
laetanti animo totisque ingenii sui viribus excepit Servus Dei Emmanuel 
Jov€, qui totam aetatem in excolenda et tradenda lingua latina consumpsit et 
Candidatum Latinum anno 1928 primum edidit ac duobus elapsis annis Pa- 

_ / 

regiminis Seminarii Escurialensis latinus adhibeietur strmo, «maxime in aulis, in deambula- 
tionlbus, examinibus, academiis, graduationibus et concursibus» (Cfr. Palaestra Latina, 4 
(1934) 116*116-117). 

2. «Mucho slento Io que me dice, que el latin va Io mis retrasado; por Io cual haga V. 
con el Seftor Provisor Io que estimen mSs oportuno para que esto prospere, me parece muy 
acertado el pensamfento de poner un profesor fijo; pdngalo pues.. y se arregla Ia latlnldad; 
sobre rodo para ordenar sera Io que m4s mirare... vaya V. preparando Io que pueda para el 
Subdiaconado; sobre rodo que sean castos y que sepan latin; de Moral, bueno es que sepan, 
pero mas facilmente los desiraularl que dei latin, porque si abora no saben, nunca jarr>as 
aprenden...» (Epistulario Claretiano. Carta a Barjau, 1 agosto 1655; cfr. C. FernAndez, El Beato 
P. Antonio M.* Claret, Madrid, 1941, t. I, pag. 825). 

3. «Juxta mentem Philippi II Regis, hujus excelsi operis conditoris, necesse erat ut hic 
locus, Hispanorum decus et ornamentum, Seminarium esset virorum in omni doctrina erudi¬ 
torum nec sanctitate minore collustrantium... et in eo capellanorum Collegium est institutum 
ut divinas concinerent laudes et adulescentium mentibus sanam traderent doctrinam; Semi- 
narium quoque, aliorum forma et exemplar, ac denique Collegium primae et secundae Institu¬ 
tionis quod ad omnia civilia curricula velut| praeparatio inserviret.. (Cfr. J. Mir, Palaestra 
Latina, 4 (1934) 122). 

De graeco sermone in Seminario et in Collegio altiorls humanitatis in Escuriacio sic 
habet: «Nam hic, est scientiarum sermo; hae litterae in Graecia longo temporis tractu maximo 
viguerunt splendore, et illius civitatis doctissimi viri in Italiam et in totam deinde Eutopam 
omnes scientiarum disciplinas longe lateque propagarunt» (Pal. Lat. lbid., p. 121). 

4. «Haec declaratio dividet lucem a tenebris (Gen. I, 4). Utinam In confessione hujus 
veritatis meum sanguinem effundere possem, et sustinere mortem... Utinam consummare 
valeam sacrificium, anno millesimo octigentesimo quinquagesimo sexto inchoatum, descen¬ 
dens de ambone post praedicationem de fide et moribus. Ego Stigmata Domini Jesu in copore 
meo porto (Ad Gal. 5, 17) Utinam consummare possem cursum meum confitens ex abundantia 
cordis mei hanc magnam veritatem: Credo Romanum Pontificem esse infallibilem» (Cfr. C. 
FernAndez, El Beato P. A. M * Claret, II. p4g. 836). 

5. Cfr. J. M. Jim£nez, C. M. F. Quantam Claretiani litterif latinis dederint operam (Pal. Lat. 
4 (1934) 123 sq#.). 

laestram Latinam evulgavit 6 : qua quidem Romanorum lingua et Ecclesiae 
Catholicae impensius est apud nostrates exculta, firmius defensa multisque 
novis vocabulis, prudenti judicio ficta, abunde locupletata. 

Illeque Servus Dei et in lingua latina satis versatus vir, cum splenden- 
tem Ecclesiae vestem sui sanguinis purpura decorasset, discipulis —quos 
ipse summo amore et delectu conformarat— facem emoriens tradidit latinita¬ 
tis perpetuo excolendae ardenterque in Familia et in Ecclesia excitandae. 
Qua advocati humanitatis face nonnulli congregati sunt socii qui quasi scho¬ 
lam latinitatis constituerunt, alumnos vera doctrina erudierunt, libros edide¬ 
runt, Palaestram Latinam in ampliorem formam —ut tanta res temporaque 
nostra postulant— evulgandam curarunt operamque suam in Conventus 
Studiorum Classicorum 7 8 et linguae latinae vivae reddendae contulerunt 6 . 

Mune autem, dum multi homines nimia sane sollicitudine et cupidine 
acti in res humanas tantum incumbunt, negotiis obruuntur, commoditate 
profusaque luxurie oblectantur: dum multi liberos volunt iis solummodo 
erudiri et institui disciplinis quae praecipuam secum ferunt in hominum 
societate, ut dicunt, utilitatem, veramque illam animi humanitatem quae ex 
scriptoribus graecis et latinis promanat, parvipendunt, neglegunt, spernunt; 
du m multi praeterea exstant vel docti viri hac nostra aetate ex omni societa¬ 
tis gradu cultuque prodeuntes qui acriter, inhumaniter, saeve interdum arma 
vertunt in ingenuas illas litteras unde thesaurus omnis cultus humanitatis¬ 
que in multas defluxit gentes. Summi Pontifices saepe normas tradiderunt 
viamque ostenderunt in quam ingredi necesse erat: quae quidem normae 
nunc denique suprema Pontificis Maximi auctoritate, edicta Constitutione 
Apostolica, iterum ratae habentur, firmius sanciuntur, ab omnibus sancte 
servari jubentur. 

Mos igitur, et ut filii Ecclesiae obsequentissimi, haec statuta praecepta¬ 
que summisso excepimus animo, cum a supremo veritatis Doctore prove¬ 
niant. At vero, et ut humanitatis cultores ac linguae latinae fautores, laeta¬ 
mur, gaudemus, exsultamus cum, quod tanto studio assequi conabamur de 
adhibenda et excolenda lingua latina id certa muneris conscientia et auctori¬ 
tate Romani Pontificis probatum, decretum, sancitum est gravissimisque ver¬ 
bis omnibus, quorum est alumnorum informare animos, praeceptum manda¬ 
tumque ut diligentissime exsequantur. 

At laetari et gaudere oportet quia in re maximi gravissimique momenti 
ipsa est mater Ecclesia quae facem praefert radiosque emittit ne quis a recto 


6. J. Sidera, C. M. F., Servus Dei Pater Emmanuel Jovi, C, M. F., Pai. Lat. (1961) 
135 sqs. 

7. Actas dei Primer Congreso EspaUol de Estudios Cldsicos, Madrfd, 1958. 

8. Premier Congris International pour le Latin vivant, Avfgnon 1956; 2 ime Congris Internatio - 
nal pour le Latin vivant, Lyon 1959. 

tramite divertatur. Injuncta sibi munera utinam attento considerent animo 
reverentissimi Praesules et Superiores eaque diligenti studio omnino adim* 
plere satagant! Utinam curent in primis ut probatissimi apparentur magistri 
qui non tantum linguas graecam et latinam tradant, sed qui in alumnorum 
animos intimum instillent amorem atque excitent studium ut ex veterum 
auctorum scriptis illud deinde prudens probatumque rerum judicium, faci¬ 
lem quaestionum commentationem, jucundamque elocutionem adipiscantur 
quo aptiores ad omnia Dei et animarum opera adimplenda reddantur! 

Caveant vero alumni ne dissidia, pigritia, laboris conatusque fuga animo 
deficiant, sed a prima pueritia litteras «classicas» ediscant in quibus veterum 
sapientia, aliis abscondita, sibi exquirentibus splendenti fulgore manifesta 
fiat. 

Gaudere vel maxime oportet quod ex nova Constitutione Apostolica 
multi ex multis orbis plagis propediem advenient —ut certo speramus— Se¬ 
minariorum alumni qui nostram aciem ordinesque Ecclesiae compleant; nam 
id quidem erat animo lugendum quod, cum tot essent iique egregii in stu¬ 
diorum Conventibus viri amplissime doctrina litterisque cumulati, clerici 
vero paucissimi adessent qui cum illis honesto parique conamine contendere 
possent. 

Laetari denique et gaudere licet quod supremum condendum praecipitur 
«Academicum Latinitatis Institutum» in quo scholae habeantur ad pleniorem 
linguae latinae scientiam, ad ejus usum, ad genus scribendi proprium et ele¬ 
gans, ad universam cujusvis aetatis latinitatem, cum primis ad christianae 
cognitionem assequendam: in quo simul prospiciatur congruenti linguae lati¬ 
nae progressioni, lexico latino additis verbis cum ejus indole et colore proprio 
convenientibus. —Quo id nanciscemur, ne opus illud difficillimum —nova 
condendi vocabula— cum maximo ac gravissimo Ecclesiae ac linguae latinae 
damno, ne dicam pernicie, in aliorum deveniat manus qui, quamvis bona 
acti voluntate ac vehementi animi conatu, rem tamen nostram —vocabula 
dico latine proferenda— inscientia, errore, praesumptione aliisque foedassent 
atque inquinassent vitiis: quae mala futura deplorassent tempora Inefficaci 
prorsus remedio medenda; nunc autem probatorum scriptorum judicio et 
«Academico Latinitatis Instituto» comprobabuntur vocabula omnia prius 
quam in usum induci permittantur. 

Felix igitur faustusque litteris graecis et latinis illuxit dies; at in hac, 
qua nunc perfundimur luce, ne sopito conquiescamus animo neve deside 
manu, sed hac splendenti ducti luce in altissimum culmen et in propositam 
metam, quae nobis adhuc restat assequenda, totis animi viribus efficaci co¬ 
natu ascendere contendamus, quo magnificam illam vestem, qua Ecclesia Dei 
saepissime utitur —linguam dico latinam— et nos amplissime honestemus. 

Veterum Sapientia, in Graecorum Romanorumque inclusa litteris, item* 
que clarissima antiquorum populorum monumenta doctrinae, quasi quaedam 
praenuntia aurora sunt habenda evangelicae veritatis, quam Filius Dei, gra¬ 
tiae disciplinaeque arbiter et magister, illuminator ac deductor generis humani 1 2 , his 
nuntiavit in terris. Ecclesiae enim Patres et Doctores, in praestantissimis ve* 
tustorum illorum temporum memoriis quandam agnoverunt animorum prae¬ 
parationem ad supernas suscipiendas divitias, quas Christus Iesus in dispen¬ 
satione plenitudinis temporum 2 cum mortalibus communicavit; ex quo illud fac¬ 
tum esse patet, ut in ordine rerum christianarum instaurato nihil sane perie¬ 
rit, quod verum, et iustum, et nobile, denique pulchrum ante acta saecula 
peperissent. 

Quam ob rem Ecclesia sancta eius modi sapientiae documenta, et in pri¬ 
mis Graecam Latinamque linguas, sapientiae ipsius auream quasi vestem, 
summo quidem honore coluit: atque etiam venerandos sermones alios, qui 
in orientis plagis floruerunt, quippe cum ad humani generis profectum et ad 
mores conformandos haud parum valerent, in usum recepit; iidemque sive 
in religiosis caerimoniis sive in Sacrarum Scripturarum interpretatione adhi¬ 
biti, usque ad praesens tempus in quibusdam regionibus, perinde ac vivacis 
antiquitatis numquam intermissae voces, viguerunt. 


1. TerttTL, Apol. 21; Mlgne, PL 1, 394. 

2. Eph. 1, 10. 

Quarum in varietate linguarum ea profecto eminet, quae primum in La¬ 
tii finibus exorta, deinde postea mirum quantum ad christianum nomen in 
occidentis regiones disseminandum profecit. Siquidem non sine divino con¬ 
silio illud evenit, ut qui sermo amplissimam gentium consortionem sub Ro¬ 
mani Imperii auctoritate saecula plurima sociavisset, is et proprius Apostoli- 
cae Sedis evaderet 3 4 5 et, posteritati servatus, christianos Europae populos alios 
cum aliis arto unitatis vinculo coniungeret. 

Suae enim sponte naturae lingua Latina ad provehendum apud populos 
quoslibet omnem humanitatis cultum est peraccommodata: cum invidiam non 
commoveat, singulis gentibus se aequabilem praestet, nullius partibus faveat, 
omnibus postremo sit grata et amica. Neque hoc neglegatur oportet, in ser¬ 
mone Latino nobilem inesse conformationem et proprietatem; siquidem lo¬ 
quendi genus pressum, locuples, numerosum, maiestatis plenum et dignitatis 4 habet, 
quod unice et perspicuitati conducit et gravitati. 

His de causis Apostolica Sedes nullo non tempore linguam Latinam 
studiose asservandam curavit eamque dignam existimavit, qua tamquam mag¬ 
nifica caelestis doctrinae sanctissimarumque legum veste 5 uteretur ipsa in sui exer- 
litatione magisterii, eademque uterentur sacrorum administri. Hi namque 
ecclesiastici viri, ubicumque sunt gentium, Romanorum sermone adhibito, 
quae sunt Sanctae Sedis promptius comperire possunt, atque cum ipsa et 
^ inter se expeditius habere commercium. 

Eam igitur, adeo cum vita Ecclesiae conexam, scientia et usu habere per¬ 
ceptam, non tam humanitatis et litterarum, quam religionis interest 6 7 , quemadmodum 
Decessor Noster imm. mem. Pius XI monuit, qui, rem ratione et via perse¬ 
cutus, tres demonstravit huius linguae dotes, cum Ecclesiae natura mire 
congruentes: Etenim Ecclesia, ut quae et nationes omnes complexu suo contineat, et 
usque ad consummationem saeculorum sit permansura..,, sermonem suapte natura re¬ 
quirit universalem, immutabilem, non vulgarem 1 . 

Nam cum ad Ecclesiam Romanam necesse sit omnem convenire ecclesiam 8 9 , 
cumque Summi Pontifices potestatem habeant vere episcopalem, ordinariam et 
immediatam tum in omnes et singulas Ecclesias tum in omnes et singulos pastores et 
fideles 9 cuiusvis ritus, cuiusvis gentis, cuiusvis linguae, consentaneum omni¬ 
no videtur ut mutui commercii instrumentum universale sit et aequabile, ma- 


3. Epist. S. Congr. Stud. Vehementer sane, ad Ep. universos, 1 iul, 1908: Ench. Cler., N. 
820. Cfr. etiam Epist. Ap. Pii XI, Unigenitus Dei Filius, 19 mar. 1924: A. A. S. 16(1924), 141. 

4. Pius XI, Epist. Ap. Officiorum omnium, 1 aug. 1922: A. A. S. 14 (1922), 452-453. 

5. Plus XI, Motu Proprio Litterarum latinarum, 20 oct. 1924: A. A. S. 16 (1924), 417. 

6. Plus XI, Epist. Ap. Officiorum omnium, 1 aug. 1922: A. A. S. 14 (1922), 452 

7. Ibidem. 

8. S. Iren., Adv. Haer. 3, 3, 2; Migne, PG 7, 848. 

9. Cfr. C. I. C., can. 218. § 2. 

xime inter Apostolicam Sedem et Ecclesias, quae eodem ritu Latino utuntur, 
Itaque tum Romani Pontifices, si quid catholicas gentes docere volunt, tum 
Romanae Curiae Consilia, si qua decreta conficiunt, ad universitatem fide* 
lium spectantia, semper linguam Latinam haud secus usurpant ac si mater* 
na vox ab innumeris gentibus accepta ea sit. 

Neque solum universalis sed etiam immutabilis lingua ab Ecclesia adhi* 
bita sit oportet. Si enim catholicae Ecclesiae veritates traderentur vel non¬ 
nullis vel multis ex mutabilibus linguis recentioribus, quarum nulla ceteris 
auctoritate praestaret, sane ex eo consequeretur, ut hinc earum vis neque 
satis significanter neque satis dilucide, qua varietate eae sunt, omnibus pa¬ 
teret; ut illinc nulla communis stabilisque norma haberetur, ad quam cetera¬ 
rum sensus esset expendendus. Re quidem ipsa, lingua Latina, iamdiu ad¬ 
versus varietates tuta, quas cotidiana populi consuetudo in vocabulorum 
notionem inducere solet, fixa quidem censenda est et immobilis; cum novae 
quorundam verborum Latinorum significationes, quas Christianarum doctri¬ 
narum progressio, explanatio, defensio postulaverunt, iamdudum firmae eae 
sint rataeque. 

Cum denique catholica Ecclesia, utpote a Christo Domino condita, inter 
omnes humanas societates longe dignitate praestet, profecto decet eam lin¬ 
gua uti non vulgari, sed nobilitatis et maiestatis plena. 

Praetereaque lingua Latina, quam dicere catholicam vere possumus w , utpote 
quae sit Apostolicae Sedis, omnium Ecclesiarum matris et magistrae, perpe* 
tuo usu consecrata, putanda est et thesaurus... incomparandae praestantiae et 
quaedam quasi ianua, qua aditus omnibus patet ad ipsas christianas veritates 
antiquitus acceptas et ecclesiasticae doctrinae monumenta interpretanda I2 ; 
et vinculum denique peridoneum, quo praesens Ecclesiae aetas cum superio¬ 
ribus cumque futuris mirifice continetur. 

Neque vero cuique in dubio esse potest, quin sive Romanorum sermoni 
sive honestis litteris ea vis insit, quae ad tenera adulescentium ingenia eru¬ 
dienda et conformanda perquam apposita ducatur, quippe qua tum praeci¬ 
puae mentis animique facultates exerceantur, maturescant, perficiantur; tum 
mentis sollertia acuatur iudicandique potestas; ture puerilis intellegentia ap¬ 
tius constituatur ad omnia recte complectenda et aestimanda; tum postremo 
summa ratione sive cogitare sive loqui discatur. 

Quibus ex reputatis rebus sane intellegitur, cur saepe et multum Roma¬ 
ni Pontifices non solum linguae Latinae momentum praestantiamque in tanta 
laude posuerint, sed etiam studium et usum sacris utriusque cleri administris 
praeceperint, periculis denuntiatis ex eius neglegentia manantibus. 


10. Cfr. Pius XI, Ep(9t. Ap. Officiorum omnium, 1 aug. 1922: A. A. S. 14 (1922), 453. 

11. Pius XII, AIIoc. Maqis quam, 23 nov. 1951: A. A. S. 43 (1951), 737. 

12. Leo XIII, Epist. Encycl. Depuit le jour, 8 sept. 1899: Acta Leonis Xlll, 19(1899), 166. 

Iisdem igitur adducti causis gravissimis, quibus Decessores Nostri et 
Synodi Provinciales 13 . Nos quoque firma voluntate enitimur, ut huius lin- 
guae, in suam dignitatem restitutae, studium cultusque etiam atque etiam 
provehatur. Cum enim nostris temporibus sermonis Romani usus multis 
locis in controversiam coeptus sit vocari, atque adeo plurimi quid Apostolica 
Sedes hac de re sentiat exquirant, in animum propterea induximus, opportu* 
nis normis gravi hoc documento editis, cavere ut vetus et numquam inter* 
missa linguae Latinae retineatur consuetudo, et, sicubi prope exoleverit, pla¬ 
ne redintegretur. 

Ceterum qui sit Nobismetipsis hac de re sensus, satis aperte, ut Nobis 
videtur, declaravimus, cum haec verba ad claros Latinitatis studiosos fec> 
mus: Pro dolor, sunt sat multi, qui mira progressione artium abnormiter capti, Lati - 
nitatis studia et alias id genus disciplinas repellere vel coercere sibi sumant... Hac 
ipsa impellente necessitate, contrarium prosequendum iter esse putamus. Cum prorsus 
in animo id insideat, quod magis natura et dignitate hominis dignum sit, ardentius 
acquirendum est id, quod animum colat et ornet, ne miseri mortales similiter ac eae, 
quas fabricantur, machinae, algidi, duri et amoris expertes exsistant 14 . 

Quibus perspectis atque cogitate perpensis rebus, certa Nostri muneris 
conscientia et auctoritate haec, quae sequuntur, statuimus atque praecipi¬ 
mus. 

1. Sacrorum Antistites et Ordinum Religiosorum Summi Magistri pa¬ 
rem dent operam, ut vel in suis Seminariis vel in suis Scholis, in quibus 
adulescentes ad sacerdotium instituantur, hanc in re Apostolicae Sedis vo¬ 
luntati studiose obsequantur omnes, et hisce Nostris praescriptionibus dili* 
gentissime pareant. 

2. Pate rna iidem sollicitudine caveant, ne qui e sua dicione, novarum 
rerum studiosi, contra linguam Latinam sive in altioribus sacris disciplinis 
tradendis sive in sacris habendis ritibus usurpandam scribant, neve praeiu- 
dicata opinione Apostolicae Sedis voluntatem hac in re extenuent vel perpe¬ 
ram interpretentur. 


13. Cfr. Collectio Lacensis, praesertim: vol. III, 1018 s. (Cone. Prov. West-monasteriense, 
a. 1859); vol. IV, 29 (Cone. Prov. Parisiense, a. 1849); vol. IV, 149, 153 (Cone. Prov. Rhe- 
mense, a. 1849); vol. IV, 359, 361 (Cone. Prov. Avenionense, a. 1849); vol. IV, 394, 396 
(Cone. Prov. Burdfgalense, a. 1850); vol. V, 61 (Cone. Strigonlense, a. 1858); vol. V, 664 
(Cone. Prov. Colocense, a. 1863); vol. VI, 619 (Synodi. Vicarlatus Suchnensis, a. 1803). 

14. Ad Conventum internat. «Ciceronianis Studiis provehendis», 7 sept. 1959; in 
Discorsi Messaggi Colloqui dei Santo Padre Giovannl XXIII, I, pp. 234*235; cfr etiam Alloc. ad 
cives dioecesis Placentinae Romam peregrlnantes habita, 15 apr. 1959, L'Usservatore Romano . 
16 apr. 1959; Epist. Poter misericordiarum, 22 aug. 1961: A. A. S. 53 (1961) 677; Alloc. In 
sollemni ausplcatione Collegii Insularum Philippinarum de Urbe habita, 7 oct. 1961; L'Osser - 
vatore Romano, 9*10 oct. 1961; Epist. lucundo laudatio, 8 decemb. 19c>1: A. A. Z>. 53(1961), 812. 

3. Quemadmodum sive Codicis luris Canonici (can. 1364) sive Deces¬ 
sorum Nostrorum praeceptis statuitur, sacrorum alumni, antequam studia 
proprie ecclesiastica inchoent, a peritissimis magistris apta via ac ratione 
congruoque temporis spatio lingua Latina accuratissime imbuantur, hanc 
etiam ob causam, ne deinde, cum ad maiores disciplinas accesserint... fiat ut prae ser¬ 
monis inscitia plenam doctrinarum intellegentiam assequi non possint, nedum se exer¬ 
cere scholasticis illis disputationibus, quibus egregie invenum acuuntur ingenia ad 
defensionem veritatis l5 . Quod ad eos quoque pertinere volumus, qui natu ma¬ 
iores ad sacra capessenda munia divinitus vocati, humanitatis studiis vel 
nullam vel nimis tenuem tradiderunt operam Nemini enim faciendus est 
aditus ad philosophicas vel theologicas disciplinas tractandas, nisi plane 
perfecteque hac lingua eruditus sit, eiusque sit usu praeditus. 

« 

4. Sicubi autem, ob assimulatam studiorum rationem in publicis civi¬ 
tatis scholis obtinentem, de linguae Latinae cultu aliquatenus detractum sit. 
cum germanae firmaeque doctrinae detrimento, ibi tralaticium huius linguae 
tradendae ordinem redintegrari omnino censemus; cum persuasum cuique 
esse debeat, hac etiam in re, sacrorum alumnorum institutionis >rationem 
religiose esse tuendam, non tantum ad disciplinarum numerum et genera, 
sed etiam ad earum docendarum temporis spatia quod attinet. Quodsi, vel 
temporum vel locorum postulante cursu, ex necessitate aliae sint ad commu¬ 
nes adiciendae disciplinae, tunc ea de causa aut studiorum porrigatur curri¬ 
culum, aut disciplinae eaedem in breve cogantur, aut denique earum stu¬ 
dium ad aliud reiciatur tempus. 

5. Maiores sacraeque disciplinae, quemadmodum est saepius prae¬ 
scriptum, tradendae sunt lingua Latina; quae ut plurium saeculorum usu 
cognitum habemus, aptissima existimatur ad difficillimas subtilissimasque rerum 
formas et notiones valde commode et perspicue explicandas l6 ; cum superquam quod 
propriis ea certisque vocabulis iampridem aucta sit, ad integritatem catholi¬ 
cae fidei tuendam accommodatis, etiam ad inanem loquacitatem recidendam 
sit non mediocriter habilis. Quocirca qui sive in maximib Athenaeis, sive in 
Seminariis has profitentur disciplinas, et Latine loqui tenentur, et libros, 
scholarum usui destinatos, lingua Latina scriptos adhibere. Qui si ad hisce 
Sanctae Sedis praescriptionibus parendum, prae linguae Latinae ignoratione, 
expediti ipsi non sint, in eorum locum doctores ad hoc idonei gradatim suf¬ 
ficiantur. Difficultates vero, si quae vel ab alumnis vel a professoribus affe¬ 
rantur, hinc Antistitum et Moderatorum constantia, hinc bono 'doctorum 
animo eae vincantur necesse est. 


15. Plus XI, Eplst. Ap. Officiorum omnium, 1 aug. 1922: A. A. S. 14 (1922), 453. 

16. Eplst. S. C. Studiorum, Vehementer sone, 1 lui. 1908: Ench. Cler., n. 821. 

6. Quoniam lingua Latina est lingua Ecclesiae viva, ad cotidie suc¬ 
crescentes sermonis necessitates comparanda, atque adeo novis iisque aptis 
et congruis ditanda vocabulis, ratione quidem aequabili, universali et cum 
veteris linguae Latinae ingenio consentanea —quam scilicet rationem et Sanc¬ 
ti Patres et optimi scriptores, quos scholasticos vocant, secuti sunt— manda¬ 
mus propterea S. Cansilio Seminariis Studiorumque Universitatibus prae¬ 
posito, ut Academicum Latinitatis Institutum condendum curet. Huic Insti¬ 
tuto, in quo corpus Doctorum confletur oportet, linguis Latina et Graeca 
peritorum, ex variisque terrarum orbis partibus arcessitorum, illud praecipue 
erit propositum, ut —haud secus atque singularum civitatum Academiae, 
suae cuiusque nationis linguae provehendae constitutae— simul prospiciat 
congruenti linguae Latinae progressioni, lexico Latino, si opus sit, additis 
verbis cum eius indole et colore proprio convenientibus; simul scholas ha¬ 
beat de universa cuiusvis aetatis Latinitate, cum primis de christiana. In 
quibus scholis ad pleniorem linguae Latinae scientiam, ad eius usum, ad 
genus scribendi proprium et elegans ii informabuntur, qui vel ad linguam 
Latinam in Seminariis et Collegiis ecclesiasticis docendam, vel ad decreta et 
iudicia scribenda, vel ad epistolarum commercium exercendum in Consiliis 
Sanctae Sedis, in Curiis dioecesium, in Officiis Religiosorum Ordinum des¬ 
tinantur. 

7. Cum autem lingua Latina sit cum Graeca quam maxime cor.iuncta 
et suae conformatione naturae et scriptorum pondere antiquitus traditorum, 
ad eam idirco, ut saepe numero Decessores Nostri praeceperunt, necesse est 
qui futuri sunt sacrorum administri iam ab inferioris et medii ordinis scholis 
instituantur; ut nempe, cum altioribus disciplinis operam dabunt, ac prae¬ 
sertim si aut de Sacris Scripturis aut de sacra theologia academicos gradus 
appetent, sit ipsis facultas, non modo fontes Graecos philosophiae scholas¬ 
ticae, quam appellant, sed ipsos Sacrarum Scripturarum, Liturgiae, Ss. Pa¬ 
trum Graecorum primiformes codices adeundi probeque intellegendi 17 . 

8. Eidem praeterea Sacro Consilio mandamus, ut linguae Latinae do¬ 
cendae rationem, ab omnibus diligentissime servandam, paret, quam qui se¬ 
quantur eiusdem sermonis iustam cognitionem et usum capiant. Huiusmodi 
rationem, si res postulaverit, poterunt quidem Ordinariorum coetus aliter 
digerere, sed eius numquam immutare vel minuere naturam. Verumtamen 
Udem Ordinarii consilia sua, nisi fuerint a Sacra Congretatione cognita et 
probata, ne sibi sumant efficere. 


17. Leo XIII, Lite. Encycl. Providentissimus Deus, 18 nov. 1893: Acta Leonis Xlll 13 
(1893), 342; Eplsc. Plane quidem intelligis, 20 mati 1885, Acta, 5, 63 64; Pius XII, AUoc Magis 
quam, 23 sept. 1951: A. A. S. 43 (1951), 737. 

Extremum quae hac Nostra Constitutione statuimus, decrevimus, edi¬ 
ximus, mandavimus, rata ea omnia et firma consistere et permanere auctori¬ 
tate Nostra Apostolica volumus et iubemus, contrariis quibuslibet non ob¬ 
stantibus, etiam peculiari mentione dignis. 

Datum Romae, apud Sanctum Petrum, die XXII mensis Februarii, 
Cathedrae S. Petri Ap. sacro, anno MDCCCCLXII, Pontificatus Nostri 
quarto. 


IOANNES PP. XXIII 



ADNOTATIONES 


I. Constitutionis Apostolicae «Veterum Sapientia» opportunitas 

Omnibus, qui in publicis Institutis et Gymnasiis, in Studiorum Uni¬ 
versitatibus et in clericorum Seminariis Collegiisque linguas tradunt 
Graecam et Latinam, notum est quantum hominum nostrae aetatis animi ab 
his linguis litterisque antiquis aversentur atque declinent. 

Multi sunt —gnari vel fortasse inscii— qui tacite sed instanter, aut 
aperte et petulanter in veterum cultum et litteras —unde linguae nostrae, 
artes, monumenta litterarum totaque humanitas prodierunt— odio ducuntur 
et pugnam parant instituuntque vel in omnium oculis productam. 

In hanc ho minum —vel doctissimorum— aversionem et offensionem 
multi iique praeclarissimi viri novam quasi aciem appararunt qui veterum 
scripta et doctrinam tuerentur, colerent, servarent. Qui vero ex adverso sunt 
potiores habere videntur partes, cum instantis laboris fuga, commoda ipsaque 
rei facilitas multorum animos —qui ignorant labore virtuteque omnia firmari— 
alliciunt atque a veritate seducunt. 

Quibus permotis rationibus Sacrae Congregationes ac Romanus Pontifex 
extremis his temporibus homines monuerunt et in primis eos, qui in sortem 
Domini vocati sunt et divino quasi funguntur officio, ut pestiferam hanc 
devitent doctrinam, qua haud pauci a Latinitate excolenda animos avertunt, 
rectamque teneant viam. 

Nunc autem ut illa praestantissima documenta absolutius complerentur 
ac suprema in Ecclesia roborarentur auctoritate et fide, Joannes XXIII Pont. 
Max. Constitutionem Apostolicam «Veterum sapientia» promulgavit. 

II. Ejus pondus et gravitas 

Constitutio Apostolica in iis numeratur documentis pontificiis quae 
aperte atque significanter Pontificis Maximi voluntatem exprimunt eamque 
suprema sua auctoritate exsequendam praecipiunt. Quam quidem voluntatem 
saepius in Constitutione Apostolica dilucide ac Motu proprio Romanus 
Pontifex significavit, nam «iisdem, inquit, adducti causis gravissimis... Nos 
quoque firma voluntate enitimur, ut hujus linguae, in suam dignitatem restitu¬ 
tae, studium cultusque etiam atque etiam provehatur». «Ceterum qui sit 
Nobismetipsis hac de re sensus, satis aperte, ut Nobis videtur, declaravimus, 
cum haec verba ad claros Latinitatis studiosos fecimus...». «Quibus perspectis 
atque cogitate perpensis rebus, certa Nostri muneris conscientia et auctoritate haec, 
quae sequuntur statuimus atque praecipimus...». «Extremum quae hac Nostra 

Constitutione statuimus, decrevimus, ediximus, mandavimus, rata ea omnia et firma 
consistere et permanere auctoritate Nostra Apostolica volumus et jubemus, contrariis 
quibuslibet non obstantibus, etiam peculiari mentione dignis». Ac 9 aepius 
in ea scriptum leges: mandamus, volumus, necesse est, decrevimus... 

Patet igitur quae sit mens et firma voluntas Romani Pontificis, quae 
quidem voluntas maxima dicendi gravitate et verborum amplitudine decoratur 
atque roboratur; ac singularissimo plane ritu confirmata est cum ipse Roma- 
nus Pontifex die quo Beati Petri Apostoli Cathedra Antiochena commemo* 
ratur (die 22 m. februarii), quamplurima adstante fidelium et clericorum 
omnis gradus et ordinis turba in Basilica Vaticana, Constitutionem Apos- 
tolicam in ipsa sacratissima Beati Petri ara sua ipsa manu consignatam voluit 
atque in oratione quam ibidem habuit praeclaras linguae latinae laudes 
contexuit. 

III. Constitutio Apostolica nova est lex 

Hoc documento Romanus Pontifex legem facit eamque ex gravisimis 
verbis quibus utitur firmam atque perpetuam fore declarat; nam cum proba* 
tissima sint argumenta quibus nititur et consuetudo Romanorum Pontificum 
accedat non mutandi quae a Decessoribus constituta sunt —in hac praeser- 
tim re in qua coveniunt extremi Summi Pontifices omnes— veri simile est 
ea quae nunc sunt statuta et praescripta longo temporum spatio permansura; 
lex enim octo praeceptis severe ac graviter praecipit eaque his verbis robo¬ 
rantur: «Extremum quae hac Nostra Constitutione statuimus, decrevimus, 
ediximus, mandavimus, rata ea omnia et firma consistere et permanere 
auctoritate Nostra Apostolica volumus et jubemus, contrariis quibuslibet 
non obstantibus, etiam peculiari mentione dignis». 

Haec vero lex generalis est cum pro omnibus, clericis saecularibus, reli¬ 
giosis, laicis —quorum intersit— aperte constituatur atque, adeo est 
generalis ut vel lex scripta vel consuetudo vel privilegium prorsus derogen¬ 
tur: «contrariis quibuslibet non obstantibus, etiam peculiari mentione 
dignis». 

Difficultates vero et obstacula, quae ipsa praecepta quicquam minuere 
aut debilitare possent, praeveniuntur eaque pondere carere asseritur, atque 
verae rei solutiones proponuntur et severe mandantur: ut, in illis adulescen¬ 
tibus qui serius ad sacerdotium sunt vocati, aut qui in scholis civitatum pu¬ 
blicis in studia incumbunt. 

Et est praetera universalis in Ecclesia catholica, nam praecipit: «In ani¬ 
mum induximus, opportunis normis gravi hoc documento editis, cavere ut 
vetus et numquam intermissa linguae Latinae retineatur consuetudo, et, sicubi 
prope exoleverit, plane redintegretur»; ac praeterea: * Sicubi autem... de linguae 
Latinae cultu aliquatenus detractum sit... ordinem redintegrare censemus...». 

IV. Summa rerum capita quae nova Constitutione Apostolica 
continentur. 

Prima parce linguae Latinae praestantia, dignitas, virtutes copiose prae¬ 
dicantur, quam Ecclesia Romana velut thesaurum a superioribus aetatibus 
suscepit eamque pepertuo custodiendam curavit. Et quamquam singulae 
sententiae et dicendi gravitate et orationis fulgore decorantur, sed si ab illa 
sententiarum arta conjunctione et orationis numero quodam modo sejun¬ 
gantur, nitidius singulae sententiae fulgebunt altiusque mentibus inhaere¬ 
bunt: Itaque «veterum sapientia» a) primum —multis illustrata veritatis ful¬ 
goribus— quasi praenuntia aurora veritatis christianae habetur; 

b) deinde quasi animorum praeparatio ad supernas Christi divitias sus¬ 
cipiendas agnoscitur ac velut praecursor et paedagogus ad Christum —ut 
Patres Graeci saepe asserunt—, totiusque historiae quasi centrum; 

c) postea thesaurus in quo quod verum, justum, nobile, pulchrum ab 
antiquis hominibus repertum est, reconditur; 

d) praeterea Ecclesia sancta summo semper honore coluit linguas Grae¬ 
cam et Latinam: hae enim sunt quasi aurea vestis qua veterum sapientia 
posteris est tradita, eaque in posterum veste Ecclesia usa est. Sub qua pul¬ 
cherrima metaphora —cujus est auctor Pius XI— res latent summae gravitatis; 

e) denique divino consilio factum est ut sermo Romani Imperii proprius 
etiam Sedis Apostolicae evaderet; 

f) qui et christianos Europae populos alios cum aliis arto unitatis vincu¬ 
lo conjunxit; 

g) praeterea lingua Latina ad promovendum omnem humanitatis cultum 
est peraccommodata, nam: —invidiam non commovet 

—singulis gentibus se aequabilem praestat, 
—nullius partibus favet, 

—omnibus est grata et amica, 

—habet quod unice perspicuitati et gravitati con¬ 
ducit; 

h) Apostolica Sedes linguam Latinam asservandam semper curavit at¬ 
que tamquam magnificam vestem in magisterio et incultu usurpavit, eamque 
sacri ministri inter se et cum Sede Apostolica perpetuo adhibent. Necessa¬ 
rium prorsus erat mutui commercii instrumentum singularum ecclesiarum 
omniumque pastorum cum Romana Ecclesia, quae omnium est Mater Eccle¬ 
siarum; iliudque mutuum commercium sermone Latino effectum est, qui est 
universalis — immutabilis — non vulgaris — vereque catholicus; 

i) denique lingua Latina perquam apposita ducitur ad adulescentium 
animos erudiendos atque conformandos. 

Praeclarissima illa Leonis XIII saepius allata verba recolantur: 

«Vous devez vous r£|oulr tout d’abord de taire des Itudes ciasslques, car 
elles demeurent inCgal£e9 pour exercer et dCvelcpper Irs plus prlcieuses quaiitCs 
de 1'esprit: penetratior» du jugement, largeur de vues, finesse de 1‘analyse et 
dons d'expre9slon. Rien n'alde 4 ccmprendre (‘homine d'au)ourd'hul comme 
Cetude approfondie de son histoire; rien n’apprend 4 peser Ia valeur des mocs, 4 
saisir les nuances d’une peneCe, Ia logique d*une composition et Ia solidltl 
d’un ralsonnement, comme le travall de Ia version et du thlnie sur les langues 
ciasslques»... 

Quibus Pontifici Maximi verbis laudes contexuntur linguae Latinae, et 
vel Graecae, ac virtutes praedicantur; multaque memorantur quae in docu¬ 
mentis Pontificiis et in «Epistula de Latina lingua rite excolenda» a Sacra 
Congregatione de Seminariis Studiorum Universitatibus die 27 m. Octobris 
anno 1957 (ac die 21 mensis Julii anno 1958) data continentur. Nihil sane 
his addi potest, meminisse tamen juvabit quae olim scripseram: 

• Ecclesia perstudiose suscepit et quasi perennem humanitatis thesaurum 
servavit linguam Latinam qua olim per fines Romani imperii homines Icque- 
bantur. Cum vero illud praepotens ac vastum imperium barbarorum gentes 
iteratis incursionibus pervastarent et in partes dividerent, lingua quoque Latina 
gravissimo vulnere sauciata est; quae tamen plurimis hominum aetatibius apud 
gentes valuit, ac, licet multis foedaretur vitiis, ex ore illarum gentium non 
recessit usquedum novae progenitae sunt recentium civitatum seu nationum 
linguae. 

Illa autem humanitatis cultusque eximia opera quae sapientissimi viri tota 
Graecia totoque Romanorum imperio pepererunt atque Immortalitati tradide¬ 
runt, Ecclesia dum barbarae Irruebant gentes, sancte custodienda excepit et in 
monachorum coenobia —sacra antiquitatis penetralia— recondit, descripsit, 
tractavit ornavitque commentariis. Ac priorum saeculorum patrumque insistens 
vestigia Latina lingua sacris semper operata est Ecclesia Romana iliaque 
decrevit sacram liturglam venerabilibus caerimoniis esse evolvendam; hac usa 
est cum christianam doctrinam gentes edocuit, hac cum sacra9 tradidit filiis 
suisque ministris disciplinas; Latinum queque sermonem, auspice Ecclesia, 
studiosissime coluerunt non tantum qui humanas litteras renovarunt et ideo 
«Humanisrae» sunt appellati, sed per aliquot saecula eruditissimi quoque viri, 
libros cum scriberent et evulgarent, eo usi sunt. Cum autem illae «humaniores» 
litterae et praecipue lingua Latina a vetere gloria recesserunt, Ecclesia, Iteratis 
statutis, litterisque Apostolici9 et Encyclicis saepe hortata est Jussitque linguam 
Latinam insigne ac venerabile haberi depositum a Patribus traditum, funda¬ 
mentum clavemque institutionis ac vinculum quo cum Romano Pontifice 
Pontifice Episcopi, sacerdotes et fideles artissime conjungerentur» J. M. Mir, 
(Palaestra Latina 29 (1959) 5). 

V. Decreta quae nova lege continentur 

Sed quae maxima gravitate et auctoritate firmantur illa sunt octo 
praecepta quae consequuntur, quaeque ut supra diximus, veram in Ecclesia 
constituunt legem. 

1. Episcopi et Supremi Moderatores Religiosorum dent operam ut hac 
in re Apostolicae Sedis voluntati studiose obsequantur omnes et his prae¬ 
scriptionibus diligentissime pareant... 

Id quidem omnibus notum perspectumque est non tantum optimis opus 
esse legibus, sed his sane viris qui illas opere servare et exsequi perstudiose 
curent; hocque munus supremis Ecclesiae Moderatoribus commitittur; hi 
enim velut in capite resident a quo vis virtusque in singula membra deflu¬ 
ant. Qui quidem praecepti pondus meditentur oportet: voluntati Apostolicae 
Sedis — studiose — omnes — diligentissime... 

2. Caveant ne qui e sua dicione contra linguam Latinam scribant 
quae sequuntur notentur: a) in altioribus sacris disciplinis tradendis; 

b) in sacris habendis ritibus —idque perspicuis verbis definitur, ne igi¬ 
tur inconsiderate quidam loquantur negentque quicquam in Constitutione 
Apostolica invenire quae ad linguam Latinam exspectent in sacris ritibus ad¬ 
hibendam —; 

c) hac in re extenuent “ne diminuant, debilitent— firmam Sedis Apos¬ 
tolicae voluntatem praejudicata opinione: ne igitur aliud ferant judicium 
quam quod de hac re profert nunc Romanus Pontifex; 

d) idque curent Episcopi et Supremi Moderatores paterna sollicitudine. 

3. Quae jam pridem statuta sunt de alumnis rite instituendis ac lingua 
Latina imbuendis iterum rata habentur: idque fieri debet: a) accuratissime; 

b) «antequam studia proprie ecclesiastica inchoent*; 

c) «a peritissimis magistris*: in quo totius rei est caput: ipsi enim velut 
duces in exercitu sunt; qui si sapienter, prudenter, actuose munus expleve¬ 
rint, alumnos producent in hac praeclara acie bene exercitatos; 

«Inutile enim prorsus est —ne dicam perniciosum— ln constituenda studio¬ 
rum ratione et ordine quinque sexque annos In linguam Latinam discendam 
Insumendos praescribere si idonei desint doctores aptique libri; iique libri et 
magistri vel maxime primis institutionis annis sunt delegendl cum priores 
posteriorum annorum sint verum ac praecipuum fundamentum, quo qui careat 
magnam aedificii molem super instruere unquam poterit» (Palaestra Latina, 29 
(1959) 15). ' 

d) «apta via et ratione»; de qua via sermonem instituimus cum Sacrae 
Congregationis Epistulam explanavimus (cfr. Ibidem). 

e) «congruoque temporis spatio*: in quo assignando Episcopi et Supre¬ 
mi Moderatores aliquando defecerunt. —Quae omnia statuuntur ut, cum 
alumni ad majores disciplinas accesserint, plenam doctrinarum intellegen¬ 
tiam assequi possint et se scholasticis exercere disputationibus... 

Quae tamen multi qui legem benigne interpretari voluerunt ad eos non 
spectari cogitabant qui serius in clericos cooptabantur. Nunc vero nemo est 

qui hanc proferre possit difficultatem; luculentis enim verbis definitur: 
«Nemini enim faciendus est aditus ad philosophicas vel theologicas disci- 
plinas tractandas, nisi plane perfecteque hac lingua eruditus sit, ejusque sit usu 
praeditus ». In quo praecepto signate verba meditentur: 1) «volumus» —ite¬ 
rum firma Pontificis voluntas exprimitur—; 2) «plane perfecteque»: non 
igitur rudimenta sufficiunt neque aliquem in scriptoribus interpretandis 
percipere sensum, neque libros tantum liturgicos mente assequi; sed 
altius postulatur linguae Latinae studium, nam debent «plane perfecteque 
hac lingua esse eruditi ejusque usu praediti». 

4. Nostra aetate qui curricula muneraque publica appetunt adire tenen¬ 
tur scholas publicas ut studia gymnasialia seu baccalaureatum adipiscantur; 
qua lege qui sacris initiantur in multis civitatibus tenentur. Neque Ecclesia 
huic rerum constitutioni refragatur, sed eam probat; attamen quae in hac 
Constitutione Apostolica de lingua Latina et Graeca praecipiuntur —ob hanc 
causam— nullo modo imminui debent; et ideo a) si quid de cultu linguae 
Latinae aliquatenus detractum sit, ordo tralaticius tradendae hujus linguae 
omnino redintegretur. —Nota verba: omnino — redintegrari - censemus, et agi 
tantum de ordine tralaticio (id est commutando) tradendae linguae Latinae; et 
praeterea illa verba: «cum germanae firmaeque doctrinae detrimento» —quam¬ 
vis igitur alumni ad alias incumbere debeant disciplinas, studium linguae 
Latinae prorsus immnuendum non est—, et ideo b) institutionis ratio’religiose 
tuenda quod spectat ad disciplinarum numerum et genera; c) et ad earum 
docendarum temporis spatia. Quodsi re vera aliae adjiciendae sunt discipli¬ 
nae haec proponuntur remedia, d) aut studiorum porrigatur —protrahatur— 
curriculum, e) aut disciplinae eaedem —id est quae studiorum ordine civili 
statuuntur—in breve cogantur, f) aut denique earum (disciplinarum civi¬ 
lium) studium ad aliud reiciatur tempus: quo omnes quae afferri possent diffi¬ 
cultates contra praecepta in Constitutione Apostolica non probantur, immo 
repelluntur, et ideo deinceps nemo de clericis «curriculi contracti seu 
decurtati» loqui poterit, omnes enim pari curriculo linguae Latinae tenentur. 

5. Praecepta iterantur et pleniore ratione confirmantur: a) majores sa¬ 
crae disciplinae tradendae sunt lingua Latina: quia haec lingua aptissima 
existimatur...: nam propriis certisque vocabulis aucta jam pridem est, quibus 
integritas catholicae fidei caveatur et inanis loquacitas recidatur; 

b) in maximis Athenaeis seu Studiorum Universitatibus, in Seminariis 
magistri lingua Latina loqui tenentur: 

c) et adhibere libros lingua quoque Latina scriptos; 

d) gradatim alii doctores in eorum locum sufficiantur qui expediti non 
sint ut his praeceptis pareant, quia linguam Latinam usu perceptam non ha¬ 
bent; 

e) difficultates vero, quae exoriantur, Episcoporum et Moderatorum 
constantia et bono doctorum animo vincantur necesse est. 

6. Quae aliis continentur hujus novae legis praescriptis, jam pridem 
erant constituta; nunc autem novo pondere novaque auctoritate firmantur, 
atque, ut perficiantur, asseveranter urgentur. Quod tamen hoc statuitur loco 
novum prorsus est: 

a) primum lingua Latina viva asseritur; multi linguam Latinam hac no¬ 
tarunt voce, quae universe de linguis nostrae aetatis praedicatur, a qua ta¬ 
men nonnulli abstinebant et vigentem, vivacem... appellabant; in posterum vivam 
pleno ore dicemus linguam Latinam, quia est Ecclesiae lingua propria et 
adhuc vita vigens; 

b) quia ergo est viva, vitae quoque signa habere debet; cumque sermo 
ex multis rerum inventis novisque vitae mutationisque indiciis continenter 
apud omnes gentes succrescit, lingua quoque Latina succrescere debet no¬ 
visque ditari vocabulis: quae tamen vocabula nova, apta 3) et congrua sint 
oportet, 4) ratione aequabili —eadem semper seu uniformi— ficta, 5) universali, 
b) et veteris linguae Latinae ingenio consentanea; 7 ) quam rationem secuti sunt 
Sancti Patres (cfr. A. Blaise, M anuel du latin chritien, 1955; Ch. Mohrmann, 
Latin vuigaire, latin des chr6tiens, latin m6di6val, Paris 1955); 8 ^et Scholasti¬ 
ci (cfr. F. Santiago RamIrez, O. P., Filosofta y Filologta, Arbor, 32 (1955) 
213 sqs.). 

Singulare vero propriumque hujus praecepti in eo est ut Academicum 
Latinitatis Institutum condatur; quod quidem necessarium prorsus est si 
lingua Latina est adhuc in Ecclesia viva, si novis, aptis congruisque vocabu¬ 
lis est locupletanda et si illam insequi debet viam quam Patres et optimi 
scriptores —Scholastici— ingressi sunt. Ne tamen id privatorum judicio per¬ 
mittatur doctorum corpus constituatur oportet huic rei praepositorum qui 
prospiciant congruenti linguae Latinae progressioni, et lexico latino nova 
addant verba. —Notentur: si opus sit — cum ejus indole — et colore proprio conve¬ 
nientibus: quae ad voces recte fingendas necessaria prorsus sunt. 

In hoc vero Instituto a) confletur oportet corpus Doctorum linguis La¬ 
tina et Graeca peritorum, b) ex variis orbis partibus arcessitorum; c) qui 
scholas habeant de universa cujusvis aetatis Latinitate, d) cum primis 
de christiana. In his scholis informabuntur ii 1) qui ad linguam Latinam in 
Seminariis et Collegiis Ecclesiasticis docendam destinantur, 2) vel qui ad 
decreta et judicia scribenda, 3) vel qui ad epistularum commercium exercen¬ 
dum in Consiliis Sanctae Sedis, 4) in Curiis dioecesium, 5) in Officiis Reli¬ 
giosorum Ordinum. 

Quod quidem Consilium constituendum mandatur pari ratione atque in 

singulis nationibus Academiae conditae sunt quae linguae patriae provehen* 
dae invigilent. 

7. Saepe in Constitutione Apostolica sermo incidit de lingua Graeca, 
nunc vero praecepta dantur specialia, nam lingua Graeca cum Latina quam 
maxime conjungitur #t suae conformatione naturae et veterum pondere; et 
ideo statuitur: 1) necesse est futuri Sacerdotes ad linguam Graecam in scholis 
inferioris et medii ordinis —in inferiore et superiore Gymnasio seu Bacca- 
laureato— instituantur; 2) ut cum sacris disciplinis operam dent, fontes 
Graecos philosophiae scholasticae, et Sacrarum Scripturarum, Liturgiae, Ss. 
Patrum Graecorum codices primiformes adire possint; 3) idque praesertim 
facere possint ii qui gradus academicos appetent. 

8. Denique Summus Pontifex Sacrae Congregationi praecipit: 1) ratio* 
nem paret linguae Latinae tradendae; 2) quam omnes diligentissime servent 
ita ut qui hanc sequantur rationem, justam cognitionem et usum linguae 
Latinae capiant; 3) naturam hujus ordinis neque immutari neque imminuere 
poterunt Ordinariorum Coetus, seu Commissiones, sed tantum aliter dige* 
rere; 4) quae vero Ordinarii statuerint ne sibi sumant inconsulta S. Con* 
gregatione efficere. 

Quae omnia et singula tandem gravissimo confirmantur decreto: «Extre¬ 
mam quae hac Nostra Constitutione statuimus, decrevimus, ediximus, man¬ 
davimus, rata ea omnia et firma consistere et permanere auctoritate Nostra 
Apostolica volumus et iubemus, contrariis quibuslibet non obstantibus, etiam 
peculiari mentione dignis». 


Josephus M. Mir, C. M. F. 



De Josephi Toraldo carminibus 
nondum in lucem editis 


Cum mense Augusto quadam studiorum intercapedine facta, ne otio 
tabescerem, delectationis causa in bibliothecae armariis libros digererem et 
designarem, volumen, assimilata pergamena contectum, cui index: *Torquati 
Tassi Hierosolyma Liberata a Josepho Toraldo e versibus Italicis in Latinos conversa» 
mihi in manus venit. 

Jam dies ad vesperum declinabat; ne quasi fungus putrescerem, motan¬ 
di corporis causa reficiendique tantisper animi e bibliotheca egressus, litus 
petivi, ut mira caeli serenitate, maris placiditate, insueta quadam sacri suavi¬ 
tate perfruerer silentii. Ex itinere pedetemptim domum reversus, in libri, 
quem supra memoravi, lectione, non sine quadam animi mentisve delectatio¬ 
ne me totum totam fere per noctem abdidi. Neque vero insequenti die mane 
de poetae vita aliquid mihi inquirere difficillimum fuit; multa enim comperi 
ab ejus nepotibus, quorum ex mentibus tanti viri familiaris et necessarii 
memoriam nulla umquam delebit oblivio. 

Tropeae, in urbe pulcherrima atque ornatissima Italiae Inferioris, saecu¬ 
lis XVIII et XIX doctissimorum hominum Academia floruit, a Defatigatis 
nuncupata, qui eam summa illustraverunt gloria ejusque nomen, non modo 
apud Italos, sed etiam apud exteras gentes et nationes, amplissimum fecerunt. 

Quis enim Paschalem Galluppi, philosophum clarissimum, ignorat? 

Eo tempore in sacro ephebeo et magistri et alumni, quorum nomina lon¬ 
gum est enumerare, sive disciplinas, quae in veri inquisitione versantur, sive 
ingenuarum artium studia non sine laude excoluerunt. 

In his sunt memoratu digni Xaverius Polito, qui mente sagaci hujus nos¬ 
trae aetatis errores providit et confutavit, Joscphus Scrugli, eruditissimus re¬ 
rum scriptor et po€ta, Gotefridus Fazzari, qui Galluppi magister fuit, Josephus 
M eligrana, qui haud pauca de physicis, geologicis, oeconomicis rebus con¬ 
scripsit. Neque vero Antonium Hierocadem praetermittere possum, qui tanta 
sui ingenii specimina protulit, ut adolescens fere Neapolitanae Studiorum 
Universitatis doctor et magister renuntiatus, plurima in lucem opera ediderit. 
Quid denique de Cajetano Jannellio, Toraldo aequali, suavissimo poeta di¬ 
cam? 

Inter tot tantosque viros eosque optimarum artium studiosissimos, pos* 

tremus tempore, non dignitate quidem, collocandum esse Josephum Toral- 
dum canonicum non dubitaverim. 

Ille a. d. XIV Cal Apriles anno D. MDCCCIX nobilissimo est loco na¬ 
tus. Prima juventute ineunte, ad sacerdotium divino instinctu vocatus, Con¬ 
gregationis S. S. Redemptoris suum nomen professus, ita in profanas sacras- 
que disciplinas summa incubuit laude, ut magistris et sodalibus, quibus 
exemplo praelucebat, carissimus fuerit. Magna enim mentis celeritate praedi¬ 
tus, ad ingenuarum artium studia se contulit, atque, Ciceronis libris poema¬ 
tisque Vergilii et Horatii maxime delectatus, poeticam quoque attigit. Cum 
autem sacerdotalem ordinem dignitatemque pientissimo animo suscepisset, 
in Redemptoristarum qui dicuntur, collegium Tropiensium est missus; sed 
adversa valetudine pressus, duram illius coetus disciplinam deserere est 
coactus. Quo facto, in patrio Seminario alumnis instituendis sollertam dedit 
operam, quo perarduo munere Josephus noster maxima cum sui laude pluri¬ 
morumque alumnorum, erga quos speciem boni parentis prae se ferebat, pro¬ 
fectu est perfunctus. Nam, qua humanitate fuit, aequalium animos in se 
convertit, eorumque benevolentiam, amicitiam, familiaritatem sibi concilia¬ 
vit. 

Canonicus autem creatus, contiones orationesque sacras habuit et, qui¬ 
bus pollebat litterarum ornamentis, tam plane, tam perspicue, tam dilucide 
dixit, ut magnum nomen sit adeptus. Quoniam vero illis temporibus etiam 
Tropeae flagitiosissimorum hominum secta cum contumeliis tum furore sae- 
penumero in Romanum Pontificem invehebatur, omni ope et opera ille eni- 
sus, ut vim inimicorum christiani nominis imminueret, eorum errores studio 
et ardore numquam destitit debellare. 

Extrema senectute confectus, magna in Deum pietate vitaeque aequabi¬ 
litate morumque suavitate praestantissimus, annos nonaginta natus e vita 
excessit. 

Fuit statura corporis cotidiana; sed apta congruentique membrorum 
compositione, fronte decorus; ex ejus quoque ore habituque animus audax et 
firmus perlucere videbatur, quaedam duritia, semper cum bonitate conjuncta. 

Hactenus de ejus vita et moribus; nunc ad carmina veniamus, quae 
quamquam nescio quo fato, multa interierunt, multa tamen supersunt; in 
his, quod nobilissimum et maximum opus est habendum Torquati Tassi Hie¬ 
rosolyma Liberata in latinos versus conversa, quaeque Dantis Allagherii, Fran* 
cisci Petrarcae, Johannis Bocaccii, Jacobi Leopardi, Alexandri Manzoni car¬ 
mina latine transtulit aliaque quae ipse composuit. Cum anno MCML in 
scriptionibus, quae cotidie vel in dies certos vulgari solent, de magno Toral’ 
di opere Antonius Bacci, Hyginius Funaioli, Honoratus Tescari, Johannes 
B. Pighi, Benedictus Riposati, in litteris latinis viri magni nominis, necnon 
Victorius Genovesius, Josephus Morabito, Petrus Brunus, clarissimi poetae 

atque hujus generis acerrimi existimatores multa scripserint \ nunc mihi 
non alienum esse videtur quae sint carminum paene singularium virtutes et 
vitia tantummodo persequi. 

Sed in primis mihi refellenda et redarguenda est ea opinio, quae apud 
multos percrebuit, Josephum Toraldum, praeter conversiones, tria tantum 
in Virginem S. S. carmina composuisse 2 ; e contra centum plus minusve car¬ 
mina paene singularia, verbis, longitudine, sententiis inter se maxime varia, 
in quibus praeter metrum Sapphicum et alcaicum phaleciis hendecasyllabis 
et alternis versibus longiusculis usus est, studiose et diligenter perpendi. 

Quod vero ad argumentum pertinet, alia sunt laudis, alia funerum, alia 
religionis causa conscripta. 

Quae laudativa dicuntur, partim Pio IX et Leoni XIII sunt dicata, partim 
Tropiensibus Episcopis et amicis. Ex illis clare patet quanta pietas, quantus 
amor, quanta devotio erga maximos sacrorum antistites insita et quasi in 
animo insculpta fuerint, in his quanto in honore veram et perfectam habue¬ 
rit amicitiam. Nullam occasionem, laetam tristem, praetermittebat quin ver¬ 
sibus extolleret. 

Libenti animo referam carmen alcaicum, quod anno MDCCCXCIII mi¬ 
sit, pro quo, Dominico Taccone Galluccio Episcopo teste, auctori Pontifex 
ille Maximus valde est gratulatus. 

O celsa navis, cui Petrus imperat. 

Tumultuosum cur trepidas fretum? 

Non illa tu inconcussa pinus 
Aethereo solidata fabro? 

Inter procellas tu ratis unica 
Submersionis nescia, jugiter 

Longo tuo durata cursu 
Oceanum imperiosiorem. 

Si saepe nigro turbine volveris 
Latus tu ahenum fluctibus obicis. 

Et tuta passo velo in omne 
Tempus aquis tumidis triumphas. 


Simonis heres forsitan abnuit 
Haerere clavo cum mare ferbuit? 

Aut lintea, aut malum furentis 
Ludibrio Boreae reliquit? 

Ductore tanto per vada saxaque, 
Syrtesque ab Austris acta procacibus. 
Ullum in tot undis passa damnum 
Aut minimam tolerata rimam? 

Minusque prudens, vel sapiens minus 
Qui te gubernat magnae animae Leo? 
Quae dira nunc saevit procella 
Optimum in arte satis revelat. 


1 Cfr. Bacci, Un insigne umanista dell' ottocento: Giuseppe Toraldo, in Docete, luglio-agosto 
1950; in Osservatore Romano, I.° maggio 1949; H. Funaioli, Una ignorata traduzione latina della 
Gerusalemme liberata, in Docete, anno VII, 3 dicembre 1950; H. Tescari in Scuola e Cultura dei 
15-31 luglio 1950; J. Morabito, in La Voce di Calabria, 15 luglio 1950; P. Bruno, in II giornale 
della Sera, II gennaio 1950; B. Riposati, in Aevum, settembre ottobre 1951... aliique. 

De carminibus nondum editis vel ita editis ut fere penitus ab omnibus ignorentur cfr. 
J. Morabito: Toraldo inedito, in Educare, a. VII, 1956. 

2. Cfr. B. Riposati, G. Toraldo nella tradizione umamstica dei traduttori latini, In Aevum, 
a. XXV, 5, Mllano, 1951. 

Pectusque cinctum robore, triplice et Perge eja fidens, nil vehemens tibi 

Aere, ut ruentem haut horreat Africum, Nocebit Auster, nil mare naufragum, 
Non impetu Arcturi cadentis. Leone te ducente, portum 

Nec pluvias orientis Haedi. Incolumis, citoque occupabis. 

Carmina funerea velut serta florea super mortuorum sepulcra esse viden¬ 
tur. Ille autem cum aptis opportunisque versibus afflictos superstitum ani¬ 
mos, tum defunctorum mores et virtutes magnis cumulat laudibus, cum hujus 
vitae fugacitatem secum ipse considerat, tum se et lectores non inani resur¬ 
rectionis spe consolatur. 

Vide quid in Viti Michaelis De Netta, integerrimi sacerdotis, obitu 
scripserit. 


Quis desiderio lacrimas effundere, cives. 

Jam cari capitis sit pudor atque modus? 

Perpetuus Vitum sopor urget? pectoris ergo 
Continuo exardens mortua flamma sua est? 

Quisne facem potuit vitalem extinguere, cuius 
Ardor erat totus, totus et ignis erat? 

Divini eloquii queis manant flumina semper 
Ora tacent, mortis pallor et ora rigat? 

Densum humeris vulgus quam accurrens aure bibebat 
Prodigii illa potens vox silet usque? manus 

Attollens populis vexillum insigne salutis 

Haec immota manet, nempe operosa manus 

Gentibus innumeris caelestia dona ministrans 
Aeterno mortis frigore pressa riget? 

Lumina mendicis largos fundentia fletus 

Luce carent semper, clausaque semper erunt? 

Heu quando ac parem invenient pietasque fidesque 
Nudaque simplicitas, lustitiaeque soror? 

Pes erat is claudis, oculus cui lumen ademptum; 

Eloquium muto, cui sine patre pater: 

Auris et hic surdo, aegrotis medicina salusque 
Omnibus ah Michael omnia factus erat. 

Praesidium miseris, et spe solamen abactis 
Sustulit ex oculis invida parca meis! 

Huc adsis civis, lacrimam quoque sparge sepulcro. 

Et cole supremo thuris honore virum. 

Sed pleraque ad religionem spectant. In his carminibus componendis, 
poeta haud magna mentis vi pollere videtur, quem humi repere censeas. Sed 
sive vitae D. N. Jesu Christi mysteria, sive Dei hominumque Matris conci¬ 
nit laudes, se sacerdotem pientissimum rerumque sacrarum studiosissimum 
praebet. Praeterea, cum numquam Divi Alphonsi de Ligorio assecla esse 
desierit, ejus versiculi numquam carent magno, dixerim, Dei afflatu, quo 
Alphonsi carmina, sive italica litteratorum hominum lingua sunt conscripta, 
sive Neapolitani popelli sermone, abunde scatent. 

Quantam enim gratiam, quamque altam spirant religionis vim hi phale* 
eii hendecasyllabi! 


Ut nobis properant dies beati 
Nascentem Puerum rigente in antro. 
Ignis usque novus meas medullas 
Incendit, citharae et ciere chordas 
lam fessas manum adurget imperitam, 
Laeto ut carmine concinam Puellum, 
Pura et gaudia Virginis Parentis 
Caelestis Puer, ecquod igne pectus 
Non flagret, Superos beat qui Olimpo, 
Lustro sub gelido furente bruma, 
Stratum gramine membra vagientem 
Cernens? Et spoliis gravem caducis, 


Tempus cuius origo nescit ullum. 

Ante Luciferum editum Parente? 

Et qui gloriam habet parem Paternae 
Lacrimari hominum velut misellum? 
Flammis qui Seraphim urit in supernis 
Aulis, et Dominum omnium indigere 
Quo se calfaciat vel igne pauco? 

Ah! quis aut hominum, aut quis Angelorum 
Arcanum capere hoc valet supernum? 
Mirus Patris amor Satique mira 
Par clementia! Mens stupet... cor ardet... 


Quid tandem comptius atque elegantius carmine, in quo fletum Divinae 
Matris dulcissimo Filio orbatae et lamenta narrat? 


O pulcherrimus omnium virorum 
Sanguis gnate meus, meusque ocellus. 
Quis te candidulas manus, tuosque 
Pedes, et gremium foravit ense? 
Quinam tam nitidos venustulosque 
Concrevere tuos cruore crines? 


Eheu, qui sine te parens doloris 
Auris nunc potero frui beatis, 

Vitae, deliciae meae, decusque. 
Quem tunc plus oculis meis amabam? 
Modis flebilibus videte o omnes. 

Si dolor similis meo dolori est. 


Neque tamen hos omnium pulcherrimos locos esse affirmo; multi enim 
alii sunt, quos si enumerare et referre velim, me tempus et spatium deficiat. 

Quid enim jucundius numeris, in quibus B. V. Mariae et humilitatem 
et animi candorem et divinam extollit pulchritudinem? 

Illam quidem ante oculos effigiem habet, quam in maximo Tropiensi 
templo debito veneratur honore, quamque a divo Luca Evangelista pictam 
esse dicunt, cujus amore et studio Toraldus noster veluti aliquo Musae affla- 
tu concitari atque confirmari videtur 

Sed, si quis a me quaerat unde Toraldus noster haec hauserit, veteres 
latinos auctores primuna, deinde Sacras Litteras puto. Ille enim plurimos e 
Vergilii, Horatii, Catulli carminibus versus decerpit, non modo verba et 
imagines, sed quam Graeci oovia^tv dicunt ac metricam rationem; in hymnis 
autem ad B. V. Mariam non solum Sacrarum Litterarum versiculi, sed para¬ 
phrases quoque reperiuntur. 

In uno carmine de Judaeis in Christum saevientibus, poeta noster ab Ho* 
ratio septem mutuavit versus 3 . Quid de Vergilianis versibus dicam? Hos 


3. Deliberata morte ferocior (Hoh. I, 37, 29) 
Deliberata morte ferocior (Tor. Ad Jud. 13) 

Gens humana ruit per vetitum nefas (Hor. I, 4, 26) 
Per vetitum ruit omne crimen (Tor. I, 4, 16) 

poetarum locos auferre et surripere gratum et jucundum nonnullis est, sed 
non omnibus omnimodo placet. 

Quibus delibatis, nunc breviter de sermone stiloque dicam. 

Versus non desunt pulchri quidem, ornati, politi, elegantes, quibusdam 
quasi luminibus distincti, verbis sententiisque graves, et ad vehementes ani* 
mi motus effingendos accommodati. Neque tamen in iis carminibus omnia per¬ 
fecta aut absoluta esse censueris; multa e contra incohata et quasi informia 
cum in verbis tum in numeris inveniuntur, atque exercitationis tantum cau¬ 
sa conficta. Quod autem ad versus faciendi artem attinet, non saepe sed sae¬ 
pius reprehensione dignus esse videtur, non quod et in hymnis et in elegis 
versus breviores aut longiores justo conficiat, sed haud raro syllabas, quae 
breves sunt, producit, quae longae corripit. 

Sed non hoc est praetereundum carminibus extremam non accessisse 
manum. 

Nam eum, qui sua carmina manuscripta reliquerit, jure meritoque tae¬ 
dere potest si se iis vitiis, quae scribendi incuria irrepserint, videat objurgari. 

Saepe enim poeta, ne divinus quidam afflatus cohiberetur, ex industria, 
ut fieri solet, quaedam incohata reliquit, ut ad ea mente pacata rediret quae¬ 
que subito procreata perpoliret. Idem, si licet magna cum parvis comparare, 
cum Aeneada componeret, Vergilium fecisse constat. Nonne enim in illo 
poemate, quo nihil in eo genere pogtae latini perfectius prodiderunt, quin¬ 
quaginta quattuor versus ne justo quidem pedum numero habentur? Nam, 
ut omnes sciunt, Mantuanus ille, paucis ante diebus quam e vita excessit, 
carmen, quod sibi perpolire et elaborare non licuisset, amicos comburere 
jussit. Eadem de Toraldo dici possunt. Praeterea, ille a natura nobilissimum 

I 

quidem ingenium habuit, sed ipsa nimia scribendi facilitate deterritus est ne 
> versus nullo fere labore fusos accurate emendaret. 

. Sed, hisce neglectis rebus, omnia Toraldiana opera magna ingenii facul¬ 

tate suum auctorem fuisse testantur, cui inter linguae latinae cultores haud 
■ indignus contigerit locus: illum nonnumquam fuisse bonum poetam, semper 

y latinitatis studiosissimum, quae extremae hujus Italiae fuisse atque esse vi¬ 

detur decus et patrimonium. 

t 

Franciscus Aloise 

I 

Non verberatae grandine vineae (Hor. III,1, 29) 

( Ut verberatae grandine vineae (Tor. 1, c. 17) 

v' Maeeenas atavis edite regibus (Hor. I, 11) 

Tuere, vates regibus edite (Tor. 1. c. 32) 

Vides ut alta stet nive candidum (Hor. I, 9,1) 

Os atque divum nive candidum (Tor. 1. c. 54) 

Qui siccis oculis monstra natantia (Hor. I, 3, 18) 

Videre siccis luminibus potes (Tor. 1 . c. 55) 



SMARAGDUS 


JOSEPHUS FABRICIO SUO S. D . 1 


Scio te meos romanos expectare nuntios: nec volo id nimis differri, quod 
certis saltem intervallis temporis dare tibi cupio. Quid tibi scribam, quid te 
edoceam? In publico legumlatorum coetu heri oratorem quemdam, quasi fa¬ 
villa subitae irae succensa, in scamna prosiluisse, gladiatorio more membra 
agitasse et, compressa in pugnum manu, conlegae nasum obtudisse et illic 
mulionibus permittenda insonuisse verba visne a me minutissime percipere? 
Haec prorsus sunt caulis, non aulis digna. Ubinam italici nominis majestas, 
ublnana procerum dignitas? 

In latinarum litterarum re publica volo te potius mecum aliquantulum 
iter facere et colloqui, ut serena inde libes oblectamenta, quin etiam et salu¬ 
bres medelas: namque ita ex ineptiis hujus aetatis machinalis et evanidae 
prorsus evadere niteris. 

E latino carmine quod iterum iterumque legi, volo a me dulcissimum 
quidquam haurias et degustes; quod carmen in Hoeufftiano certamine anno 
MCMLVII aureo nummo donatum est. Lema ejus? Smaragdus 2 . Auctor? Fer- 
dinandus Maria Brignoli, Romani Lycei a Hugone Foscolo Praeses. Dixeris 
id a latinis musis conscriptum: tam excultum et doctum, tenerum et elegans, 
canorum et nectareum est. Gemmariae artis vocabula, quae poeta noster a 
Varrone, ab utroque Plinio, a Prudentio, a Claudiano, a Sidonio Apollinari 
excerpsit, huc ubertim irruunt, hic splendide nitent; subtilis profecto candi¬ 
dus et varius est adflatus, qui hos format animatque versus. 

Brevi absolvam hujusmodi carminis argumentum. 

In tabula fabri, vitrea lampade concolorem noctis umbram vincente, lu¬ 
cent caela, limae, stili, malleoli, dolabellae et alia elaborandis gemmis apta 
instrumenta. Sub luce ipse sedens faber e gemmarum parvo acervo unam 
detrahit prasini coloris: 


1. Eplstulari hoc scribendi genere utor quemadmodum In tertia parte mei operis, cui 
inscriptio Tiberinae voces (Romae, Ed. DescUe, 1959). 

2. Fernando Maria Brignoli, Smaragdus («Lo smeraldo»), Roma, Alleanza Trlcolore, 
Largo Arenula 34, anno 1957. 

Continuo prasinum fabri nunc dextera sidus 
Arripit ac trepidatis concava palma capit. 

Intuitus tersam paullum liquidamque smaragdum, 

Num macula officiat vel mala vena notet. 

Ad subtile suum vir opus caelamina doctus 
Incumbit: digitos impiger urget amor. 

Quanto labore ipse incumbit ut gemma rasa, dolata, quadra exsistat 
atque omnibus e suis latusculis fulgura lucis fundat. Torni fervida rota cur¬ 
rit; adamas tortas oras retundit; limula terit; purus latex effluit. Tandem ru¬ 
tilans emergit pretiosus lapis, ut viridis bacula lucis rore madida, quae arva, 
prata, rivos, quidquid in rerum natura viriditate ridet, summatim exprimit; 
nymphae quoque, caerula indutae veste, abeuntem venustatem cogitationes 
animi intendi jubet. 

Posthac artifex selectam taleam auri procudere properat, qua smaragdus 
firmiter innitatur et colorum oppositu magis conspicua fiat. Crepitant forna¬ 
ces, exaestuat aer, emicant favillae, fumifera nubes camini antra replet: 

In medio faber est, humeros et brachia nudus, 

Cui corpus nitidus sudor et ora rigat. 

Librato malleolo, punctim caesimqua progrediente viriculo, in subcava 
operis forma conspiciuntur descripta anni tempora et alternae solis agrorum¬ 
que vices. 

Quod feliciter perfecit diu miratur faber: bulla prasino splendet nitore. 
Nunc autem quasi velamine detecto, carminis fictio patescit. Faber est ipse 
poeta, qui non gemmas, sed splendentia verba ligat. Non est illi smaragdus 
in arca: pro munere gemmae ipse carmen compegit: 

Carmine vile tamen fuerit magis omne monile, 

Si blandis oculis carmen, amata, leges. 

Summatim tibi exposui hujus elegiae colores, spiritus, gratiam: cum hoc 
carmine nostra aetate pauca comparari possunt, quae aeque atque id elegan¬ 
tia et absoluta inveniantur. Quod si perlegeris, puto id a te hodiernae latinae 
poesis micantissimam gemmam aestimatum iri. 

Cum de lapidum pretiosorum nonnullo genere et pretio nunc agatur, 
volo tecum replicare laudes, quibus Plinius universe extollit gemmas. Quae 
ita aestimantur, «ut plerisque ad summam absolutamque naturae rerum con¬ 
templationem satis sit una aliqua gemma* L Nominatim autem is smaragdum 
plurimi facit, quae quidem nobis spei insigne —ecquid possumus spei exper¬ 
tes vivere?— pulcherrimo nitore oculos mulcet, animum recreat: «Nu/fius co- 


1. Nat. Hist. XXXVII, 1. 

loris aspectus jucundior est. Nam herbas quoque viventes frondesque avide spectamus, 
smaragdos vero tanto libentius, quoniam nihil vividius comparatum illis viret. Prae¬ 
terea soli gemmarum contuitu implent oculos nec satiant. Quin et ab intentione alia, 
aspectu smaragdi recreatur acies, scalpentibusque gemmas non alia gratior oculorum 
refectio est, ita viridi lenitate lassitudinem mulcent. Praeterea longinquo amplificantur 
visu inficientes circa se repercussum a§ra, non sole mutati, non umbra, non lucernis, 
semperque sensim radiantes et visum admittentes ad crassitudinem sui facilitate tra- 
lucida, quod etiam in aquis nos juvat» l . 

Majus adicio smaragdi celebrandae praeconium. Ipsum solium Dei, teste 
Joanne Apostolo, maragdorum circumactum fulgetris rutilat: *lris erat in cir¬ 
cuitu sedis, similis visioni smaragdinae» (Apoc. IV, 3). Quae visio in memoriam 
redigit,foedus salutis, reconciliationis gratiam, misericordiam Dei placidissi¬ 
mam, qua indigemus, ut expiatis noxiis, pie, pure, (uste vivamus et, post 
procellosa discrimina rerum, supernam aeternae pacis aulam consequamur. 
Cum smaragdum intortis oculis cernis et in ea tuam ipsius imaginem corus¬ 
cantem contemplaris haec in mente habeto et rebus inhia optimis, lux mea, 
festivitas mea. 

Magna a te exspecto: magna igitur specta, gravia meditare, praeclara 
agenda tibi propone, numquam neglecto litterarum cultu, quo si carent, ho¬ 
mines non in polite sentiendo et loquendo gemmei, sed lapidosi, rusticani, 
asperi esse videntur. Vale. 


Josebhus Del Ton 


1. Ibid., XXXVII, 5. 

PRAESAEPE 

Lo pecorino di gesso 
sullo collina di cartone 
chiede umilmente permesso 
ai Magi in adorazione. 

Gypso creata parvula 
ovis petit licentiam 
in collibus cartaceis 
regibus adorantibus. 

Splende come acquamarina 
il logo, fredo e un po’ lelro 
cbiuso (ra Ia boraccina, 
verde illusione di vetro. 

Beryllus ut maritimus 
nitet lacus teterior 
quem muscus ambit undique, 
vitri virentis lusio. 

Lungi nel fempo, e vicino 
nel sogno (pianto e mistero) 
c'e accanto a Gesu bambino 
un bue gialllo, un ciuco nero. 

Temporibus et somniis 
(fletibus et mysteriis) 
sunt prope Jesum parvulum 
bos flavus, ater asinus. 

GUIDO GOZZANO 

1 RE MAGI 

MAGI REGES 

Uno Luce vermiglia 
risplende nella pia 
notte e si spande via 
per tante miglio e migiia. 

Nocte pia rubeis radiis jubar ecce coruscat: 
milia per quotnam pervolat atque velox. 

«0 nova meroviglio»! 

«O fiore di Maria»! 

Passa Ia melodia 
e Ia terra s*ingiglio. 

* 0 nova pertendens nobis, flos alme Mariae»! 
Dulce melos canitur, lilia terra gerit 

Cantono, tra il fiscbiare 
dei vento per le forre, 
i biondi ongeli in coro: 

Gaudent, convalles altas furiantibus austris, 
prodigium angelici concelebrare chori: 

Ed ecco Baldassare 

Gaspare e Melchiorre 
con mirra, incenso ed oro. 

perveniunt Gaspar, Balthassar, Melchior, aurum 
cum myrrha referunt et pia tura Magi. 

GABRIELE D’ANNUNZIO 

Latine vertit: Raphael Paone, P atavi 

NON UT LUPUS HOMO...! 


• Numquam dente lupum rabido lupus exedit» —ille 

quem timet omnis ovis—; 

namque pilos mutat, vitia at non mutat in annos, 

nec vorat ipse suos. 

Ast alius quandoque lupus sine dentibus atris, 

mente voracior, est: 


qui quaerens animas quas devoret, ipsas 

Daemonis instar adit, 

quique pilos mutans, magis his albescit et atrox 

crimina plura patrat; 

est homo...! non simplex lupus; is conterret amicos 

et vorat usque suos... 

Ut lupus usque lupo, o utinam per saecla fuisset 

usque homo sic homini! 

Non bellis hominum —quantum pejora ferarum!— 

corda petusta suis, 

saecula nec totidem Christi lex vana fuisset 

verbaque spreta forent; 

nec fureret rabies... quam (Eugubi gloria notast) 

exuit ille lupus! 

Hoc opus est: Hominem ex homine exuere»! Ast homo perstat: 

est homo semper homo!... 


Patavi, anno MCMLXII. 


RAPHAEL PAONE 


PROVERBIA EX ADVERSO ACCEPTA 

«UBI HAESERO IBI MORIAR...»-HEDERA- 

Numquid amore vigens, hedera ut moriatur ubi haesit, 
celsas dum quercus moenia et alta tenet? 

Rupibus insidians spiris, serpentis ad instar, 
insidet atque cavis turribus ipsa tenax. 

Haud dubie annorum cursu moriatur oportet, 

robora cum recubant, moenia et ipsa ruant. 

Fit muris aries taciturnis cornibus illa, 
arboribus sensim tarmetis ira latens! 

Cum, quibus exstabant, vires ea suxerit illis, 
ejus erit finis, quae sine fine sitit... 

Occisis frustra superest! nam murus eandem 
obruit ipse cadens, arbor itemque secat. 

Numquid amore vigens hedera, ut moriatur ubi haesit? 
Perfidior cunctis est «h e d e r o s u s» amor! 


«NULLA ROSA SPINA CARET!..., 

Semper habes spinas, florum regina beata, 
seu Paestana nites, seu Cyterea rubes; 

veris honor, Veneri flos tu gratissimus ipsi, 
non his cuspidibus vulnus amoris alis! 

Alba genas, seu sanguineo fulgore coruscas, 
nonne nocent spinae floribus hisce tuis? 

Immo, quot in latis spineta minantia terris, 

queis rosa nulla datur, saevus at horror inest! 

Unica saepe rosa es spinarum ex mille catervis; 
cuique tuo flori spicula acerba rigent. 

Haud secus adspicitur, morientis ad hystricis instar, 
omni flore carens indica ficus iners. 

Heu mihi! sunt hominum spinarum cincta phalange 
corda rigentque animae quas premit acre dolor! 

Flores o crescant... minuant ac spinea serta, 
vel precor aequentur floribus illa tuis! 

Quisque rosas aequans cum spinis floreat hortus, 
ut nulla in mundo spina sit absque rosa...! 

Cum risu lacrimas aequet Naturo benigna: 
tristitiam faciat laetitiamque pares...! 



344 


R. Paone 


JOCOSA 

IN NIMIS ELATAM POETRIAM «TITTAM. 

Raphaelis Paone brevis tabula: 

Cur rident aquilae, rident et arochnidis artem 
ipsae lusciniae —non quasi caesus Itys—? 

«Tiffa», sibi sitiens aquilae sublimis et alas 
et sibi lusciniae guttur habere studens, 

struxerat insidias (nam vallis aranea «Tittast») 
quas leviter fregit rauca avis, ima rotans... 

—Auso parce mihi te sic componere, Arachne, 
cum «Titta»: Pavo raucus et imus Egoi 

Florentiae, a. MCMLX. 

«ALTER OCULUS PRUNAE ERAT... ALTER ERIT FLAMMAE!...» 

Cui «GENERALIS erat DUX* ad ludibria nomen, 

Roccolus ille miser verbera multa tulit: 

fortiter uxor eum nam nocte diuque retudit, 
ictibus ut festis malleus aera gravis. 

Dum Parochus sacra Missam bene cantat in aede, 
assidua scopa Roccolus ecce sonat. 

Torruit ex oculis illi titione priorem 

olim, post pugnos quos dedit illa furens: 

«Ex oculis —inquit demum pacata marito — 
alter erat prunis... ignibus alter erit!.. 

|n pago «Sancto Felice». 

MAESTA 

D. Franciscus Simeon, poeta idemque canonicus theologus 

Gherardinae , sorori suae desideratissimae has lacrimas 

italicis versibus elegiacis tundit: 

Confugis heu nostri tu pone doloris opaca 
nubila tam tacite tamque repente, soror, 

regalique gradu, forma specieque decoram 
obvia te exoptans meta beata vocat; 

Teque tenent nostri medio de calle volantem: 
visa beata magis multiplicata beanti 



I 


R. Paone 


345 


Te sol almus alit, nondum qui nubila frangit, 
palpitet ut fulgens ala benigna Tibi; 

Sicque magis facilis via dat lenimina poenis, 
plures et lacrimas tergere, sancta, vales. 

Te domus exspectat... Rugas Tu verrere possis 
angelicis alis nostra per ora... Vale! 

Ex italico carmine elegiaco latine vertit 

RAPHAEL PAONE 


De quiidiiin "perdita ove" et de qaibasdnn perditis libris id Jaannem B. Pighi epistolium 

«A domino potius liber invenietur amanti 
quam tua per nemorum devia dulcis ovis: 

Lapsus amicorum meus inter amica meorum 
antra manusve liber pervolat usque vagus; 
sic tua per valles errat rupesque silentes, 
inter et hirsutos corde tremente rubos. 

Captus amore, boni 3esu pastoris ad instar, 

(nonne libellorum sum quoque pastor amans? 
pastor amans oves, librorum more vagantes 
quos frustra domini vox ad ovile vocat) 

Illam quaesivi trepidans mea corda per antra, 
per gelidas valles, per loca saeva lupis. 

Audivi dubitans quos tintinnabula lentos 
dant, quos tinnitus vocis imago refert; 
mollis tam miserae currit balatus in auras 
atque lupos acuit... fors moritura gemiti 
Spes mihi jam cecidit: quibus est ambagibus illa? 

cujus erat generis, quove colore fuit? 

Curnam, docte, tuam saepsisti, docte loannes 
tamque tuis spinis cingere fortis, ovem? 

At nimium, fortasse, tibi est ovis illa colenda 
ut celes alios invidiosus eam... 
quare, cinxisti duris tam vepribus illam 
ut non inveniat ne lupus ipse quidem!». 

Haec lege cuique meum gaudet retinere libellum: 

fac patri redeat prodigus ille suo... 

Haec lege, docte, mihi parcens haec pauca jocato, 
sicut epistolium quod tibi mittat... «ovis»; 
cujus epistolium quae sunt Post Scripta videto 
nam meditanda, cito dein facienda tibi: 

«Qinque novem deciesque novem per prata, Joannes; 
ad numerum centum me quoque redde. Vale. 

Florentiae. HELIUS CAMPANUS 



Clavos a militibus romanis primo post Christum 
natum saeculo in Caledonia relictos 
reppererunt studiosi antiquitatum 


Inexpectatum quid evenit in pago cui nomen Inchtuthil ubi milites romani impe¬ 
rante Julio Agricola jam multos annos Caledones domabant... Regrediendum erat. 

Militibus hujus loci muniti imperatum erat nequid relinqueretur quo hostes 
Caledones uterentur... 

At tandem deerant currus plaustra vehicula quibus auferretur copia clavorum 

quaedam aestimata maximi... quos si funderent Caledones sibi arma parare possent. 

(Nonne narravit Herodianus scriptor rerum romarus aestimasse Caledones ferrum 
majoris auro argentoque?)... 

iQuid faciendum? 

In fossam duodeviginti pedes altam in angulo horrei factam clavos immiserunt 
superposita terra sex pedes alta. Tum ne quod indicium maneret loci utrumque ita 
anguli murum aedificii superstruxerunt ut et fossa et quae in ea condita erant mille 
nongentos ferme annos remanerent... 

...Egregii doctores qui nuperrime fossam fodiendam curaverunt clavos 
e terra extractos admirati sunt adhuc habentes et quadratam formam et 
aciem qualia die qu© finxerunt fabri, adhuc splendentes nonnullis partibus 
etsi paullum ferrugine contectos. Paene eos tantum abhinc viginti annos 
formatos dixeris vel triginta... 

Plus quam septingenta quinquaginta milia sunt reperta clavorum e quibus 
minores decem longi centimetra erant, majores vero octoginta, quorum pon- 
dus ad septem chilogrammatum milia erat parte chalybeji parte ipsius ferri... 

Quos cum fabri facerent remotis rebus infusilibus ab ferro infecto iterum 
iterumque et caleficiebant et malleo tundebant primo in laminas lateresque 
formantes, dein et in clavos ad imum acuentes et vertices caedendo fingentes. 
Quantas horas, quot virorum ad tantum opus... 

Cum pro certo habeant egre¬ 
gii doctores clavos paratos esse ad 
castra militibus aedificanda, nes¬ 
ciunt usum ad quem clavi aptandi 
sunt. Epistolas tamen accipiunt 
quarum scriptores, exempla clavo¬ 
rum rogantes, in mentem revocant 
hujusmodi clavis paucos ante an¬ 
nos usos esse milites qui cruci 
Christum fixerunt. 

Cuthmann Francis 
Ex insula Melita, St. Michael's College 



Inchtuthil non multum ab urbe Perth distat. 




DE LATINO NOMINE URBIS QUAM 


«LOURDES. GALLI VOCANT 


In media illa urbe, alta et abrupta eminet rupes quam antiquum coronat 
Castellum cui nomen prius erat *Miratnbel». 

Cum autem anno a Christo' nato 718 Sarraceni illud expugnassent, ex 
eorum ducis nomine, tLorus» vocatum est. 

Inde, ut nonnulli suspicantur historici, haec vox annorum decursu 
adulterata ad ipsum pagum transivit qui sic vocatus est *Lourdes *. 

Exstant tum pontificalia, tum civilia documenta in quibus latine inve¬ 
nitur <Lurda». Quandoque ulterius (saeculo XIV) habetur «Lorda*. 

Porro, ob loci celebritatem quam a B. M. V. apparitionibus acceperat, 
Pius X Pontifex Maximus, per Sacrae CongregationisConsistorialis decretum 
die 20 Aprilis anno 1912 datum, statuit ut «ecclesia cathedralis Tarbiensis 
ejusque episcopus novo Lapurdensis titulo honestarentur*. 

At, eo quod tLapurdum* Bayonne semper designasset et non Lourdes l . 
dioecesis Ordinarius ab eadem Congregatione die 14 januarii anni sequentis 
(1913) rescriptum obtinuit quo «facta est potestas adhibendi in posterum... 
loco Lapurdensis tituli, titulum Lourdensem». 

r 

Nihilominus Vaticana Martyrologii editio anno 1914 data (itemque 
posterior anni 1922) non est hac de re emendata, nam in die 11 Februarii 
pro B. M. V. apparitionis festo, adhuc legitur: •Lapurdi, Gallia...* 2 . 

Gregorius Joseph, O. S. B. 

N. D. de Tournay. 


1. Notandum est tamen, notissimum apud nos Glossarium anno 1898 editum, Quicherat 
auctore, « Lapurdum » gallice in Lourdes vertere; quod apud nullum alium inveni. 

2. Cum abjectivum « lapurdensis » a nomine *Lapurdum» derivetur, facile putetur vocem 
* lourdensis» a nomine tLourdum » item repetendam esse, a quo errore ego ipse cavere nescivi. 

Dicendum est ergo *Lourda », vel melius quia antiquius, *Lurda ». Curiae episcopalis acta 
quae ibi eduntur sic subscribuntur: «Lurdae datum». 

SACRA CONGREGATIO 
DE SEMINARIIS 

ET STUDIORUM UNIVERSITATIBUS 


Romae, a. d. XXII m. Maji 
a. D. MCMLXfl 


Reverendissime Domine, 

gratissimas accepi litteras a Te V. Idus Maias 
datas, quibus Constitutionem Apostolicam € Veterum Sapientia» Te acce¬ 
pisse nos certiores facis, simulque gaudium ob tantum donum Ecclesiae a 
Domino Nostro Joanne XXIII collatum ex animo aperis. 

Haec studiorum Sacra Congregatio Tibi gratias agit singulares, quod 
in fasciculo PALAESTRAE LATINAE mense iunio edendo ipsam Constitu¬ 
tionem vulgandam, atque commentarium de eius gravitate et pondere de- 
que praecipuis normis quae in ea continentur apte exarandum decreveris. 

Te insuper tuosque confratres, de lingua latina promovenda usque 
impensius sollicitos, nos debitis laudibus honestare delectat, qui, ipsas 
sanctissimi patris Antonii M. Claret vestigia secuti, nullo non tempore lin¬ 
guam Ecclesiae a neglectu vindicare, hic atque illic collabentem sustinere, 
pollenti data opera doctisque editis libris ditare, provehere, in pristinum 

florem restituere summo studio contenditis. 

♦ 

Sine igitur, Reverendissime Domine, nos Te vehementer hortari ut 
huius modi apostolatum incremento magis magisque augeas ad Ecclesiae 
utilitatem veraeque humanitatis profectum. 

Optima quaeque Tibi toto corde adprecatus, maneo 

in Christo Jesu add.mus 
I. CARD. PIZZARDO 

Rev.mo Domino 

D. JOSEPHO M. MIR, C. M. F. 

Commentariorum <r PALAESTRAE 
LATINAE* Moderatori 


f LINUS STAFFA, a secretis 

Bernardinus Fontaninus 0. S. B., Patri suo Rev. Josepho M. Mir, C. M. F. 
salutem. 

Gratias tibi plane ago quod tam benigne de meo labore sentis, etiamsi 
nequivi singularum vocum a me cusarum rationes reddere. V. gr. si Guale- 
guay (Vallem Aquariam) «Antoniam» voco, ex eo provenit quod incolae ur¬ 
bis et tractus (dei departamento) |am inde ab exordiis Antonii Patavini Divi 
tutelae, in oppido aedibus exstructis ad Sanctum colendum et demerendum, 
se commiserunt. 

Cardinalis Baccii vocem Bonaeropolis libenter accepimus, nisi quod «Bo¬ 
nus Aer* (cur non et «Boni Aeres»?) et «Bonae Aurae» jam satis diuturnum 
usum habent. 

Ipse malim Interamniae dicere. Elegi autem Interamnae sine interjecto — i— 
propterea quod Interamnae sine isto —i— apud Romanos ipsos obtinuit. Hoc 
libenter tibi concedo. Si malueris interamniae, ego item consentio. 

Quod spectat ad illud horribile nomen Gualeguaychd, horribile dico auri- 
bus latinis, quo nostra dioecesis notatur et urbs episcopalis vocatur, etymo¬ 
logiae ope sonora haud dubie vox et apta inducitur. Nonne talis est Vallis - 
subia vel Flavia. Utra vox praeferenda sit nescio. Nam si Latinis nota fuit 
«Flavia», «Vallissubia» certe magis retinet sonos primigenios. 

Quae cum ita sint, longius progrediar, tametsi nunc ad alias americanas 
gentes indice conficiundo accedam. 

Vos autem, palaestritae, qui alacritate summa Johannis XXIII votis ob¬ 
secundatis, utinam propediem rem latinam crescentem cernatis, ut docti ho¬ 
mines ad romanum sermonem tenaciter se conferant calamo et lingua utendum. 
Deus te fortunet. 

Ex Monasterio Divini Infantis, ante Diem XV Cal. Apr. 

INDEX NOMINUM AMERICANORUM LATINE 

1. Aequatoria -ae f. Ecuador. — Aequatorianus. 

2. Argyropolis -is vel -eos f. La Piata, in Argentina 

3. Assumptio -onis f. La Asuncidn (in Faraquarfa) 

4 Bolivia f. Bolivia. — Bolivianus 

5. Bogota -ae f. Bogotd (in Columbia) 

6. Bostonium n. vel Bosto -onis m. Boston (in U. S. A.) 

7. Canesae -arum f. pl, Kansas (in U. S. A. seu in Civitatibus Foederatis 

Americae) 

5. Caracae -arum f pl. Caracas (Urbs princeps in Venetiola) 

9. Clivus Zamotensis m. Lomas deZamora (in Argentina) 

10. Cuba -ae f. Cuba 

11. Dominicana -ae f. (Respublica) Santo Domingo 

12. Dismundus -Ditismundi m. Richmond 

13. Foederatae Civitates Americae vel Usa -ae f. (in America Septentrionali) 

14. Goja -ae f. Goya. — Gojanus (cfr. Troja, trojanus) 

15. Guatemala -ae f. Guatemala. —Guatemalensis. —Initium Gua • est quid 

insolens auribus latinis. Malim «Vatemala, vatemalensis» 

16. Arriaca-ae f. Guadalajara. — Guadalajara per nomen antiquum urbis 

hispenicae vertendum censeo 

17. Hatla -ae t. vel Haitisum n. Haiti 

18. Hondurae -arum f. pl. vel Honduria -ae f. Honduras 

19. Insulae Malvinae f. pl. Islas Malvinas (prope Argentinam) 

20. Yucatanum n. vel Yucatania f. Yucatdn. —Yucatanus 

21. Ludovici Fanum vel Ludovicinum, San Luis 

22. Mexicum n. (fines, territorium et urbs) Mixico 

23. Micigonum n. Micigania f. Michigdn 

24. Mondovisum n. Mondovi 

25. Missurisus -i m. Missuris -is m. Missuri 

26. Monsvideus —Montisvidei m. Montevideo 

27. Mons regalis m. Montreal 

28. Neaniopolis -is -eos f. Youngstown 

29. Opulentoria -ae f. Costa Rica 

30. Ottava -ae f. —Malo «Octavia» -ae f., quo nil latinius 

31. Panama -ae f. Panama 

32. Paraquaria -ae f. vel Paraquarium n. EI Paraguay 

33. Peruvia -ae f. EI PerCi. —Peruvianus 

34. Portulandum n. Portland. — Portulandinus 

35. Pax -Pacis f. vel Irenopolis *is -eos (in Bolivia) 

36. Uruquaria -ae f. EI Uruguay (Respublica) 

37. Uruquarium n. Uruguay (oppidum interamnense) 

38. Trentonia -ae f. vel Trento -onis m. Trenton 

39. Truchillum n. Trujillo 

40. Vasintonia -ae f. Washington 

41. Venetiola -ae f. Venezuela 

42. Vernus Lacus n. aut Fontanus Lacus. Spring Lake 

Bernardinus Fontaninus, O. S. B. 

Reverendo Patri J. M. Mir, amico in Deo carissimo, fr. Basilius O. S. B. s. d. p. 

Menses multi (nimis multi) transierunt ex quo tibi nihil misi litterarum. 
Cum enim mense majo superiore tuae mihi litterae sunt allatae, languens in 
lecto jacebam magna febri vexatus. Hinc factum est ut tibi sacrum jubilaeum 
celebranti nulla scriberem gratulatoriam epistulam. In Domino tamen non 
intermisi quin pro te preces et amica vota funderem. 

Vir quidam (Anglus, ut videtur) per litteras quaerit quomodo latina 

vertenda sint russica virorum aut mulierum nomina. Hic putat omnibus his 
nominibus latinam formam imponi debere, ita ut dicamus et scribamus, 
v. gr. pro «Molotov» • Molotovus; 

pro «Dostoievsky* • Dostoievskyus; 
pro «Mikhailovitch • Michaelius, 

vel: Michaelensis; 

vel: M ichaelis filius, alia similia... 

Mihi autem hic modus omnia personarum nomina vertendi servari posse 
non videtur. Praenomina quidem vertenda sunt (Fedor = Theodorus; Lev 
= Leo...). De cognominibus autem memini me olim hoc praeceptum rece¬ 
pisse: «Nomina virorum aut mulierum ne terminationibus deformentur». 
Dicamus igitur et scribamus: «Molotov, Gogol, Dostoievsky», nullo addito 
signo latinitatis, nulla desinentia. 

Difficilius est judicare quid faciendum sit de nominibus quibus filiatio 
signatur, v. gr. «Mikhailovitch* (quo «Michaelis filius» significatur). Num 
ea quoque intacta remanebunt? Num latina quadam translatione donabuntur? 
Anceps haereo. Tamen, intacta relinquere malim, et simpliciter scribere: 
«Mikhailovitch, Mikolaievitch...». 

Dic mihi, quaeso, hac de re quid tibi videatur, ut haac quaestionem in 
Vita Latina quam brevissime exponere per te possim. 

Sancta cum animi jucunditate magnaque veneratione ea legi quae in 
Palaestra Latina scripsistis, tu et confratres tui, de Barbastrensibus 
Martyribus. Pulihrum est pro Domino sanguinem fundere, qui nos sanguine 
redemit suo. Beata, vere beata Congregatio vestra: «floribus ejus nec rosae 
nec lilia desunt». Auxilientur nobis de caelo Christi martyres, ut eorum 
vestigiis fideliter insistamus. 

Vale in Domino, carissime Pater, meique apud Beatam Virginem 
memineris. 

Fr. Basilius, O. S. B. 

Scr. a. d. V. id. mart. MCMLXII. 


Jos. M. Mir, CMF. Patri suo Rev. Basilio, OSB. sal. pl. 

Scripsisti ad me epistulam officii plenam, qua simul nostram Avennione 
commorationem recordari me coegisti. Maneat illa in litteris et in Christo 
consuetudo! 

Quae vero strictim tuis litteris attigisti multam secum habent difficulta¬ 
tem; nam non omnes scriptores in eandem conveniunt sententiam, neque 
eadem opinantur ratione. Meam, quam expostulasti, ingenue hisce plagulis 
explicare sum conatus. 

Indulgeas velim quod tanto temporis spatio ad te non rescripserim, 
nescis sane quibus distinear negotiolis... 

Sua te Christus Dominus gratia et pace satis abunde his Paschalibus 
festis te omnesque vos cumulet. Vale. Scr. die 21 men9is aprilis, sacratissime 

9abbato, a. 1962, Barbastro. 

Quo modo nomina propria et cognomina virorum et mulierum 

latine efferre et scribere oporteat 

I.Nomina propria virorum et mulierum flexione donentur oportet. 

Nostrae aetatis consuetudo qua haec nomina immutata semper exscri¬ 
buntur vel efferuntur prout in patria lingua exstant, non videtur, cum latine 
scribimus, retinenda. Quamplurima 1 Hebraeorum, 2 Graecorum, 3 Persarum, 
4 Germanorum, 5 Saxonum et Anglorum, 6 Slavorum nomina (1) cum in linguam 
latinam sunt recepta, semper inflexa et declinata sunt; ut: 

1. David, Dalila, Moyses, is, Lazarus...; 

2. Damasus, Damocles, Cosmus, Leander, Cleopatra ..; 

3. Darius, (Dareus)...; 

4. Conradu9, Vitlgis, Tdis, Volfangus, Valdo, onis, Leonardus, Landul- 
fus, Lanfrancus, Lambertus, Humfrldus...; 

5. Leopoldus, Cliffordus, Cuthbertus..., 

6. Uladimirus, Ladislaus... 

Hic igitur majorum mox aetate aurea semper servatus et insequentibus 
saeculis exceptus usuque comprobatus —ut plane his exemplis constat— 
prorsus retinendus est; neque latine Emil, Konrat, Vicky... scribendum e 9 t, 
sed «Aemilius, Conradus, Victoria». 

II. Cognomina vero nostrae aetatis alii voluerunt in latinum converte- 
re et quasi nominis sensum vel hominis virtutem praecipuam latine inter¬ 
pretari: quam sequentes rationem cognomina sua latina fecerunt Jacobus 
Pontanus, S. J. (J. Spanmuller, natus Bruck — pons >* Pontanus), Palearius 
(della Paglia); hisque temporibus A. Avenarius (A. Haberi), Bonamicus Ac- 
TENSis (Goodxvin B. Beach), aliique. 

Neque haec ratio improbanda videtur, nam si nomen proprium celari 
licet et alio nomine efferri —ut fit in iis quae pseudonyma vocantur—, eodem 
pacto cognomen quodam modo celare licebit ei qui latinis enuntiat verbis. 
—Quam si sequimur normam, non liquet quare qui Rossi dicuntur fieri ne¬ 
queant «Rubei» (Rubeus»), Verdii vero «Virides» («Viridis»), 

III. AI ii vero cognomina declinatione latina inflectunt; idque optimum 
factu cum nulla in emollienda patria voce inest difficultas neque in cognomi¬ 
ne dignoscendo confusio. Durum namque est in contextu orationis latinae 
voces proferre barbaras nulla data flexione latina. 


(1) Cfr. de his nominibus C. Egger, Lexicon nominum virorum et mulierum, Romae 1957. 



Epistularum inter socios commercium 


353 


Qua motus ratione M aese Pirez latine feci «Magistrum Perezium» (cfr 
Palaestra Latina 26 (1956) 84 sqs.). 

Ac multi quidem fuerunt superioribus aetatibus qui hanc secuti sunt 
scribendi latine cognomina rationem; nam si Opera Omnia clarissimi viri 
J. Ludovici Vivis (Valentiae 1783) manu versas oculisque perlustras in ea 
quam Majansius scripsit Vivis vita, quamplurima leges scriptorum cognomi- 
na latine reddita: in iis G. Naudaeus, S. Foxius Morcillus, J. Pontanus, G. 
Budaeus, H. Grotius, A. Busbequius, H. Languettus, Ch. Fonterus, (t. I, 
pag. 114), Carvajalus, (t. I. p. 115), M. Perezius Ayala (t. I, 116), R. Simo- 
nius (t. 1, p. 119); similia cognomina declinata invenies in Lexlco latinae lin¬ 
guae antibarbaro a J. Friderico Noltenio exarato (Venetiis 1743), nam in iis 
qui laudantur scriptores leges Ch. Becmannus, H. Boeclerus, O. Borrichius, 
A. Buchnerus, Ch. Cellarius, cet.; omnesque fere scriptores qui a Patre 
Springhetti commemorantur quorumque afferuntur selecti loci hac ratione 
cognomina sua fecerunt latina; cir. sub indice Abadius, Accoltus, Aldinius, 
Burmannus, Canus, Ferrarius, cet.... Conferas etiam quae exstant cognomina 
in optimo libro J. P. Pighi qui Latinitas inscribitur (Mediolani 1955); in quo 
sunt J. B. Gandinus, M. Maclavellus, Cartesius, Schillerus, Petrarca, Boccac- 
cius, Dantes Alagherius, Tommaseus, B. Benius, H. Fuscolus, cet. Innume¬ 
rabilia quoque leges virorum cognomina in eo libro quo Clementis Janicii 
Carmina (Cracoviae 1930) continentur: Janicius (Janickiego), Zalevius (Za- 
lewski), Orichovius (Orzechowski), Korytkovius (Korytkowski), Starovolscius 
(Starowolski)..., quamplurimi alii; eadem ratione latine conformantur cognomi¬ 
na quae saepissime incidunt in Carminibus Tricesii (Trzecieskiego) (Wroclaw 
1958). Solicovius (Solikowskiego), Zelenius (ZeLnskiego ), Samotulinus (Sza- 
motui)... 

IV. Postremum alii neque pauci illam esse aptiorem rationem efferendi 
cognomina nostrae aetatis contendunt qua nulla donentur flexioxe et termi¬ 
natione latina, sed scribuntur et enuntiantur ut in patria lingua; quam tu 
sententiam defendis eamque probabilibus argumentis P. Springhetti evincere 
nititur (3 L 


(2) Selecta latinitatis scripta auctorum recentium, Romae 1951. 

(3) Institutiones stili latini, Romae 1954 p 109-113. —Quae hoc loco a P. Springhetti ex¬ 
plicantur sapienti quidem judicio perpenduntur, aliorum sententias referuntur ac saepe im¬ 
probantur. A quo tamen gravissimo auctore, his quae supra dixi, non nunquam recedere visus 
sum. Sunt tamen —equidem fateor— quae longiorem postularent sermonem in exsolvendis 
difficultatibus quibus singulares casus interdum implicantur; quos brevitatis causa non rettuli. 

Constitutio Apostolica de Latinitatis Studio provehendo quae <• Ve¬ 
terum Sapientia» inscribitur, a Sanctissimo Domino nostro Joanne XXIII nu¬ 
per edita, maximo fuit gaudio maximaeque laetitiae iis omnibus qui in stu¬ 
dium linguae latinae summa contentione incumbentes, ut nobilissima haec 
lingua atque praestantissima vigeat et in florem suum validioremque vigo¬ 
rem restituatur, conamur. 

Quae Constitutio Apostolica gravissimum est de cultu, usu et latinae 
linguae studio documentum, cujus normas et praecepta exsequi tenentur 
<Sacrorum Antistites et Ordinum Religiosorum Summi Magistri», ita ut juvenes 
qui *ad sacra capessenda munia divinitus vocati» parantur, latinam linguam op¬ 
time calleant, secus iter ad Sacrum Sacerdotium pergere prohibeantur. Verba 
audite: € Nemini faciendus est aditus ad philosophicas vel theologicas disciplinas 
tractandas, nisi plane perfecteque hac lingua eruditus sit ejusque usu praeditus» 
(Constitutio Apostolica, sub 3). 

Summatim, Constitutione hac a Joanne XXIII prodita, corroborantur 
atque firmantur eadem fere quae superiores Summi Pontifices (praesertim 
vero Leo XIII, Pius X, Benedictus XV, Pius XI, Pius XII) de re scripse¬ 
runt atque gravissime statuerunt. 

Pius XII —ut superioris Summi Pontificis verbis utar— sic quaerebatur: 
*Proh dolor, latina lingua, gloria sacerdotum, nunc languidiores usque et pauciores 
habet cultores». Utinam aetas illa tandem advenerit felicissima qua lingua 
latina esse poterit 

— tClef de la Science sacree» (Leo xiii), 

— tvenustum unitatis signum» (Pius xii), 

— € Sacerdotis insigniter propria» (Pius xn), 

— *quaedam praenuntia aurora... evangelicae veritatis» (Joannes xxiii), 

— € quaedam quasi janua qua aditus omnibus patet ad ipsas christianas veri¬ 
tates antiquitus acceptas et ecclesiasticae doctrinae monumenta interpretanda» 
(Joannes xxiii). 

Faxit Deus ut omnes, quibus destinatur Constitutio, studiose, seduloque 
Sanctae Sedis voluntati et praeceptis obsequantur! 

Schola tachygraphiae «Conciliaris» a doctissimo atque litteratissimo 
viro Aloisio Kennerknecht moderata, ex 42 alumnis ad varias terrarum orbis 
pertinentibus conflata,—instar notariorum qui Concilio Oecumenico Vati 
cano I affuerunt—, nuper Romae creata est. Qui alumni —studia Theologica 
in Urbe ementientes— lingua latina plane periti ejusque usu magnopere 

praediti esse debent, ut colloquia, orationes, acrodses ceteraque latine a 
Concilii Patribus prolata describant. 

Unusquisque actuarius flexus seu vocis sonos suae regionis proprios 
cognoscens, Patres suae regionis libenti animo audiet atque distincte singula 
vocabula facile percipere ac transcribere poterit, quin nulla verba notariorum 
aures fugiant nec litterae —ut in Concilio Vaticano I evenisse traditur —, 
locutionis causa, mutentur (e. g. ferus pro verus), neque a tachygraphis 
perperam transcribantur. 

Hi delecti scholastici cotidie a cl. v. Aloisio Kennerknecht latinae tachy- 
graphiae scholas audient. 

Quae res, vere laudanda, suum ha bet momentum quamquam maximum 
non videtur. Sed id unum in his adjunctis necessarium: latine loqui, latina 
lingua adhibere evenustum unitatis vinculum », quippe quae mutuae inter Patres 
cogitatorum communicationis sit instrumentum; secus universum illud 
Concilium Babel seu absona linguarum permixtio fiet. 


Decimus Conventus Philologiae et 
Lingulsticae Romanae studiis provehendis 
Stratisburgii in Gallia a die 23 ad 28 supe¬ 
rioris mensis Aprilis coactus est. Cum de re 
Palaestrae Latinae legentes lnsequenti fasciculo 
certiores nos facturos esse promittimus, nunc 
pauca de viris qui adierunt et de quaestioni* 
bus ibi tractatis. Congressui —qui Consocia¬ 
tione Lingulstica Romana duce auspicatus 
est - nobilissimi viri Carolus Bruneau et 
Vaitherus von Wartbourg praepositi sunt. 


Hispaniae legati adfuerunt cl. viri Ral- 
mundus MenCndez Pidal, Antonius Grlera, 
M. Raimundus AramOn I Serra, Instituti Stu¬ 
diorum Catalaunlcorum praeses. 

Quaestiones actae sunt de rebus quae ad 
philologiam Romanam attinet, id est de 
morphologia, syntaxi, historia, linguarum 
geographia, de vocum doctrina, de critica, 
metrica variisque aliis quaestionibus quae a 
viris in re sua peritissimis tractata sunt et 
enucleata. 


«Amor morte luitur*. — Nemo ex latinarum litterarum cultoribus est 
qui jucundissimam Philemonis et Baucidis fabellam apud Ovidium non le¬ 
gerit; fabellam illam dico cum dii Juppiter et Mercurius in tellus descenden¬ 
tes, 


«mille domos adiere locum requiemque petentes 
mille domos clausere serae. Tamen una recepit 
parva quidem stipulis et canna tecta palustri, 
sed pia: Baucis anus parilique aetate Philemon...» 

(Metamorphosis, 8, 628631) 

Quo digni fuerunt qui eorum casa deorum aedes sacra redderetur, at¬ 
que alter quercus, alia tilia factus, perpetuam — ramis inter se complectenti¬ 
bus— viverent vitam. 

Hanc ergo Ovidii suavissimam sequentes fabellam, viri veterum rerum 
studiosi pelliculam permoventem, vividam, cui titulus tAmor morte luitur» 

animo conceperunt quae magnopere ad amorem proximorum fovendum va¬ 
lebit. 

Res ex integro declarat latinas litteras fontem hodierni cultus perennem 
esse thesaurum. 


Salmanticae apud Sancti Stanislai No- 
viciatum a Patribus Societatis Jesu modera¬ 
tum, exposita nuper est locupletissima om¬ 
nium (n universa Hispania classicorum 
librorum privata bibliotheca —quae 4.000 
fere voluminibus ex Europa et America missis 
constat—; iique libri missi sunt ad Reveren¬ 
dum P. Henricum Basabe, S. j. latinarum 
graecarumque artium egregium cultorem. 

Qui quidem conditor est Commentariorum 
quibus index *Perficit », hosque unum et 
vigesimum annum moderatur; qui de huma¬ 
nioribus litteris bene meritus, triginta quin¬ 
que annos in adulescentibus instituendis egit 
ac per quinquaginta annos votis religiosis 
Deo traditus et consecratus, nunc maturus 
senex, cui *candidior... tondenti barba cadit » ita 
(uvenlli vigore, ita robore et studio - fervida 


diceres florenti juvenra— praeditus videtur, 
ut sedulo in opera sive socialia sive ad litte* 
rarum humanarum studia pertinentia, totus 
incumbat. 

Meminisse me juvat -dum Salmanticae 
Demostheni studebamus— simplicem illum 
humilemque religiosum quem, verbis quasi 
demensis, jucunditate vero et suavitate bono 
que animo semper plenis, totiens in schola 
audiebamus. Liceat ergo mihi carmina illa 
quae bonus quidam poeta ore rotundo ali 
quando cecinit, suavissimo Patri Henrico 
Basabe dicare: 

«haud parvum est multos durare per annos 
perpetuoque artes excoluisse probas; 
haud parvum est flammam semper fovisse 

[paternam 

et proli veterem suppeditare facem...» 


Euripidis fabula quae «IITITOATTO^» inscribitur Rhodi editur. — 

Quamvis serius ad nos pervenerit nuntium, perlibenter tamen legentes de 
re certiores facimus. 

Die vicesimo quarto mensis Septembris anni superioris cum Rhodi —in 
insula ex historia, arte, cultuque graeco praesertim nobili— Concilium Or¬ 
thodoxarum Ecclesiarum Universum celebraretur, a tragoedorum graecorum 
coetu, cui cl. v. Costi Livadheas praeest, Euripidis fabula « IxxdKoxoc», in an¬ 
tiquo Rhodiensi theatro in scaenam producta est. Quae fabula, classicae an¬ 
tiquitatis graecae vere thesaurus, ad animum spectatorum et oblectandum rt 
movendum, praesertim cum Hippolytus moriens a patre Theseo absolvitur 
et ignoscitur, magnopere juvat. 

TATPOMAXIEE orrjv f EXXa$a. — His verbis graeco hodierno exaratis 
certamina nuntiantur seu taurorum agitationes («<pteTcai) quae Athenis oc¬ 
casione regiarum nuptiarum celebrandarum data feminae principis Sophiae 
(xpipuxtaaTjs Socpiac) cum principe viro Joanne Carolo (jx£ xov Aov Xoodv): Haec 
curiosa, lectores, ab € Actis Diurnis» graece editis desumpta legite et subride¬ 
te: Taurorum certamina «K. Xosas MxeKjidvxs (Josephus Belmonte) toxavoc 
dpYava>xyj<; (dux) xaypo|tayt(«v» moderabitur; taurorum agitationibus adhibe¬ 
buntur «xd axaSto, xa "p^sda (palaestra) xyj<; A. E. K. xat xo5 llavalbjvalxou» (duo 
Graeciae primi lusorum manipuli); taurarii tandem aliique in cursibus mi- 



Per Orbem 


357 


nistri seu adjutores «xpoxa^umoxat xfjQ apevac», «&tdoT)|ioi (praeclari) xaopojid^oi 
extoc (ut) ‘Avxtimo 'Opvxoveft, 6 XooXto ’Axapioio, 6 Xooavtxo Mxtev Bev(5a, 6 Mevxe- 
vio xat aXXot xopeaoxop (ixavxtepo; (spiculator) xat xtxavxopec...* (hastiferi)... Alia 
multa sunt atque lepidissime narrata —ad regias nuptias celebrandas—, ex 
quibus omnibus futurum erit ut fiat et verior cum Graecis firmetur amicitia 
«...oupupuma jiexa^o ‘EXXVjvtov xat 'loxavcbv...»). 


Societas Hispanica Studiorum Classi* 
eorum omnes alumnos —qui Cursum pera* 
gunt qui Praeuniversitarium dicitur- convo¬ 
cat ut certamen pro classico cultu et historia 
strenue inter se committant 

Haec sunt duo proposita rhemata: *Pert- 
cles» et *La victoria de Roma sobre Cartago y ru 


justificacidn en la concepciCn hist&rica de Tito 
Livio». Qui victores evaserint, insigni diplo¬ 
mate atque duorum milium pesetarum prae* 
mio donabuntur alumni. Praeterea impendiis 
solutis, iter facere Matritum et In urbe ma¬ 
nere, prout Societas existimaverit, poterunt. 


Per televisionem lingua latina in Italia traditur. — Maximo commoti 
gaudio, nuntium legentibus significamus. Linguam latinam quae in Italia 
maxime his temporibus oppugnatur, minimique ab adulescentibus —de qui» 
bus in superiore Palaestrae l atinae fasciculo sermonem fecimus— habetur, 
nunc per undas televisorias emissae, a magistris scholae dantur. Quare ins» 
trumentum hoc, quo nullum est ad musicam, comoedias, certamina pedilu* 
sorum cet. spectanda vel audienda aptius, ut quis non incallide scripsit 
€ bonarum artium sacrarium et quasi Musarum templum» redditum est. Haec est 
quam sequuntur magistri in lectione docenda ratio ac facilis via: Primum 
alumnos stantes latine salutat magister, deinde praecepta grammatica breviter 
verbisque simplicibus puerorum captui aptis proponit; quae sequuntur his¬ 
toria seu narratiuncula latine exposita quibus praecepta firmentur. Magister 
denique summatim discipulis interrogatiunculas de expositis habet. 

Quam viam atque inceptum —per undas televisificas expositum— ex 
animo vere dilaudamus. 


Novos commentarios Patavii in lucem 
editos, quibus *Musa perennis» index, liben¬ 
ter fraterneque consalutamus. Salutemque 
quoque dicimus plurimam cl. viro Raphaeli 
Paone —eorum moderatori— qui, Musarum 
amicus afflatuque quodam superno perculsus, 
libram •Fiort delta lirtea Ualiano» latine red¬ 
ditum foras vulgavit. 

Primum fasciculum, quem in promptu 
habeo, immotis legi oculis et pervolvi, mul¬ 
taque Quiritibus digna —quae mihi quoque 
maximo fuerunt oblectamento— Inveni. Agi¬ 
tur enim de poetis • validi nelVopera di eleva - 
zione morale ed estetica», quorum nonnulli, 


apud hujus aetatis poetas illustrissimos, 
illustrissimi ducuntur. 

Commentariorum moderatores propositum 
fuit novorum latlnorum, qui hodie vigent, 
poetarum sive Italorum sunt sive alienigeno¬ 
rum, colligere carmina atque in lucem edere. 
Quae poemata latina in .aliam linguam con¬ 
versiones comitantur. 

Paginam 12, ut exemplo utar, consulite, 
lectores humanissimi ubi idem jucundissi¬ 
mum melicum poema *Alma minha» a Ludo- 
vico de Camoens conditum, latine Josephus 
Morabito, graece Franciscus Rebelu Goncalves 
et Italice Raphael Paone reddiderunt. 

Utinara *pulchra corolla» floreat et <gem- deanrque ut omne* «imo poettcea >4 , r * 
mati calices» semper semperque emlceru, aplen* trahamur. 

Certamen Vaticanum nuntiatur. — Linguae latinae studendibus irx 
tum proponitur certamen Vaticanum. Quod certamen in duos ordine* dt* 

pertitur, sive virorum latinis litteris eruditorum, sive scholasticorum a-u 

« 

• per latinitatis iter procedunt. 

Primi aemuli prosa oratione vel numeris astricta, alteri soluta tantum 
oratione certare poterunt. Quod ad certaminis leges, praemia et tempus cum 
mentationibus mittendis aptum attinet, in Commentarii* qui inscribuntor 
* Latinitas» (mense Aprili hujus anni editis) legere potestis 

Jesus Aramendia, C. M F 


M. Anneo Lucano * Bellum Civtlt. Brani sceltl 
e collegatl. Con incroduzione e commento 
di Emanuele Griset. Pag. 88, 24 x 16*5. 
1961, Torlno, via S. Pio V, 16. 

Perutilis hic libellus ad Corpus pertinet 
Commentarii «Di Studi Classici», editum 
rectumque a clarissimo Professore Victorio 
d'Agostino Fragmenta selecta atque digesta 
e BELLO CIVILI a m. Anneo Lucano exara¬ 
to, hic latinitatis studioso adhibentur In 
ampla et erudita praefatione, de nota bio- 
graphica, de opere, de historia, de philoso¬ 
phia, de po€si, a claro viro E. Griset rite 
praelibantur non nulla necessaria vel utilia, 
quibus facilius liber intellegatur. 

Notulae ad imam paginam et frequentes 
et ingeniose dispositae. Grammatica, histo¬ 
ria, poetica.-chronologia affabre innectuntur. 
Et picturae selectae librum admodum deco¬ 
rant, tota arte typographlca exornatum. Uti- 
nam «Testi Classici Commentati» secundo 
omine prosequantur, quibus et latinis litteris 
(n dies jucundius ac sapientius inserviatur. 


Beach. Gooowin B et Battu-s Foto L**n 

— Locutionum cotidianarum Glo $*u»*v* * 

guide to Latfn conversation Hartford Se 
minsry Press, Hartford, Connecticut '‘ 
p 89. L-Vll, 22 x H 

Hac ratione prima in plagula, libelU ot)ip- 
innotescit: «Conflavit BonatnUus Actensis e 
Collegio SS Trinitatis, adjuvante Foedo L<: 
dovico Pugnace, e Fundamento Semina».; 
Hartfordlani* In quo «glossario» invente» 
hinc vocem vel locutionem angitcsm hm<. 
conversionem latlnam 

Duas in partes opusculum dividitur ! 
Primaria termonis elementa II 1'sirartora 
vocabuiaria Prima vero in parte septem sunt 
nomenclaturae (Ltts A-G); (n altera tredeciie 
(Lits H-T). Accuratae divtalones totam rem 
faciliorem reddunt, quae discipulorum mente 
vel Jucundius teneatur Brevissima explanatio 
praeit, commodua index libellum suhvequttut. 
Ex ipsa verborum selectione et apta typogrt 
phica dispositione libellus magno opere 'au' 
nitatls studioso commendatur 

Pmu.osom.is, C M F 

Jonkers, E. J. — Soctal and Economic Com - 
mentary on C icero's De Imperio Cn. Pompei t 
by E. I. J., Dr. Juris, Dr. Philosophiae et 
Litterarum. Leiden, E. J. Brlll, 1959, 16 x 
24, pp. 10 4* 53. 

Liber M. Rostovtzeff memoriae dicatur, 
qui hujus aetatis vir Historiae Antiquae doc¬ 
tissimus ab auctore habetur. Quaedam illius 
excerpta sententia ostendit cur nonnulla Ci¬ 
ceronis opera, ad antiquam oeconomiam cog¬ 
noscendam, commentario exornari oporteat; 
sunt enim in eis expressius depictae descrip¬ 
tiones quae ad rem attinent. In paucissimis 
lineis quae pro praefatione prostant, auctor 
spes alit fore ut ex his commentariis non so¬ 
lum oeconomia et tunc temporis vita, verum 
etiam Ipsius maximi oratoris indoles altius 
intellegi possint; sperat ipse hunc fasciculum 
alios almlles secuturos esse, quorum in extre¬ 
mo judicium de oeconomia et sociali re pro 
temporibus Ciceronis struetur. Praebetur lec- 
tissima librorum copia. Jam vero ratio Inves¬ 
tigandi haec est: interponuntur primum verba 
orationis Tullianae ex ordine electa, quae 
sententiis antiquorum et hodiernorum scrip¬ 
torum apprime perpenduntur, ex quibus ap¬ 
paret, —quod in memoratis M. Rostovtzeff 
verbis inest—. ea quae de oeconomia Cicero¬ 
nis tradit quamvis vivida, non tamen judiciis 
carent. In conclusione conspectus universae 
rei Clceronisque conscientia breviter acute- 
que contrahuntur. Commentaria ouidem di¬ 
tissima sunt et affabre typis exscusa. 

E. Te/erina, C. M. F. 

Hammond, N. G. L., M. A., D. S. O. — A 
History of Greeoe to 322 B. C., Oxford. At 
the Clarendon Press (Oxford University 
Press), 1959. 

Statim ut volvitur, liber eximius appa¬ 
ret —quod vel ex ipsa editionis cura demons¬ 
tratur—, diligentius vero consideranti multo 


magis doctrina ac pondere commendatur. Si¬ 
mulacrum deae minoiae anguibus circumfu¬ 
sae in fronte prostat; subsequitur praefatio 
brevis (p. VII) Indexque totius operis (pp. 
IX-XVII) in quo materiae singillatim, magis 
quam in textu, praenuntiantur. Paginis XIX* 
XXI continentur tabulae 52 figurarum, in 
quibus terrae, proelia, res palaeographicae 
describuntur. Sequitur index chartarum po¬ 
litissimarum quae, sine numeris pro loci op¬ 
portunitate Insertae, lectissimas photogra- 
phias 16 imaginum et 48 monetarum osten¬ 
dunt; sequuntur sigla et selecta opera (pp. 
XX1II-IV), et jam medulla hujus magnifici 
operis locum tenet (pp. 1-651). Praemittitur 
in introductione Geographia (pp. 1-18), His¬ 
toriaeque moles In sex libros aptissime divi¬ 
ditur: primum vero librum The Early Civili- 
zations of Greece and the Great Migrationi (c. 
3000-850) (pp. 19-91), secundum autem The 
Renaissance of Greece (850-546) (pp. 92-175) 
disputatio de cognitionis fontibus praecedit. 
Ceterum in singulis libris saepissime classici 
scriptores commemorantur. Temporis spatio, 
quod est inter an. 546-322, quattuor libri et 
176-651 paginae tribuuntur; res igitur et 
eventus singillatim pertractantur. Praeterea 
litterae, religio, artes, philosophia, suum In 
quoque libro locum habent. Octo deinde ap¬ 
pendicibus aliae auctoris Investigationes de 
chronologla praesertim et militia breviter ab¬ 
solvuntur (pp. 652-665). Clauditur opus in¬ 
dice nominum (44 sunt columnae). 

Praebetur nobis hoc splendido volumine 
disputatio Historiae graecae nostrae aetati 
accommodata, omnibus disciplinarum auxi¬ 
liis elaborata, eoque de rebus antiquis judicio, 
quod homini hodierno est consentaneum. 
Multum ad operis perfectionem conferunt et 
praecisa stili venustas et sermonis elegantia. 
Opus vero —cum multi commemorentur scrip¬ 
torum loci— cuilibet studioso, magistris om¬ 
nibus, exstat inaestimabile adjumentum non 

solum ad graecam culturam, sed ad auctores 
investigandos et explicandos Qui studia 
humaniora excolunt de hoc optimo libro 
Auctori doctissimo grates referent. 

E. Tejerina, C. M. F. 

Schultze B. — Tcologia Latina y Teologia 
Oriental, vol. 10. Barcelons, Edltorial Her- 
der, 1961, pag. 80 Traduccidnde JoaquIn 
BlAzquez, Pbro. 

In hoc opusculo a Bernardo Schultze S. J. 
conscripto, (n Instituto Orientali Romae 
creato, doctissimo magistro, Theologia Latina 
cum Sclava conferitur ut persplciatur quibus 
Theologiae hae conveniant quibusque dis¬ 
sentiant. 

Constat sane permultos esse locos ubi 
harum Ecclesiarum doctrinae consentiant 
quippe quae similia habeant fundamenta. 
Ecclesia enim cum Orientalis tum Occiden* 
talis ad eundem fontem et stirpem eandemque 
ad doctrinam pertinent. Plurimae tamen sunt 
quaestiones quibus Theologia Ecclesiae Ro¬ 
manae et Orientalis differant et disjungantur; 
quarum principaliores sunt de Marlologia, de 
Christo, de Ecclesiologia, de theologis saecu* 
laribus... 

Ad hoc disceptatio agitatur gravissima 
utrum dari possit theologiae progressio cum 
infaliblli magisterio Orientales Ecclesiae 
careant. 

Quae quaestiones aliaeque hujus aetatis 
multae — ante Concilium Oecumenicum Vati* 
canum II ab auctore et scriptae et propositae— 
dignae sunt quae maximi habeantur. 

Conversio ex Itala in hispanam linguam 
facta, facilis videtur et fluida. 

Libellus optima absolvitur Bibliographia. 

Jesus ARAMENDfA, C. M. F. 

Parente, Prieto. — La Psicologia de Cristo. 
Vol. 2. Barcelona, Edltorial Herder, 1961, 
pag. 66. TraducclOn de JoaquIn BlAzquez, 
Pbro. 

Ratio nova et via «psychologica» appel¬ 
lata, quae hac nostra aetate in Theologia et 
enucleanda et elaboranda adhibetur, non est 
«a priori» oppugnanda, modo legibus atque 


normis certis regatur; secus manifestum est 
hanc doctrinam omnino rejiciendam esse. 

Cl. scriptor Petrus Parente —Perusiae in 
Italia Archiepiscopus, et in Pontificio Athe¬ 
naeo Lateranensi Theologiae illustrissimus 
Professor—, paucis sed subtiliter et expedite 
scriptores proponit (Basly, Galtier, Selller, 
Jugie, Tixeront) qui majore vel minore exitu . 
de Christi Personae constitutione, via tantum 
psychologica non vero ontologica, acriter 
disputarunt. 

Sciendum est vero, etsi classica theologia 
in principiis metaphysicis naturae, exlsten- 
tlae et lndividuationis nixa, personae consti¬ 
tutionem definiat, tamen vera ratio et 
disciplina «psychologica» —per personae 
conceptum— in Christi Personam «quasi per 
posticum» diceres, certum habere aditum... 

Quae omnia apud clarissimum v. Petrum 
Parente, accurata doctrina tractata, inveniet 
lector. Bibliographia qua opusculum claudi 
tur, hodierna videtur. 

Jesus AramendIa, C M. F. 

Sheed, F. J. — Teologia y Sensatez. Versidn dei 

ingl€s por GiNfis Arim6n y Arsenio Pa- 
checo. pag. 424,14 x 22'2. Edltorial Herder. 

Barcelona, 1961. 

Amplos quasi conspectus detegit lectori 
que nitidas notiones exponit auctor huju9 
modi libri perscienter exarati. Liber, Inquam, 
magnae prudentiae consiliique qui vitam 
«cordate» agere docet. Omnis homo, ut re¬ 
rum vividam vivat rationem, cognoscat opor¬ 
tet Deum ejusdemque revelationem mente 
assequatur. Ex quo quilibet homo, plus mi¬ 
nus, «theologus». 

Prooemia hujus libri sunt velut «methodo- 
logia* ejusdem theologiae quam «cordatam» 
dicemus, quae quidem tribus amplis, densis* 
que partibus exponitur, eaeque, sunt I. Deus, 
Unus et Trinus. II. Creaturae: mundus, ange¬ 
li, homo lapsus et regeneratus a Jesu Christo. 
III. Homo, qui vivit vitam gratiae virtutesque 
in Ecclesiae sinu. 

Omnibus igitur catholicis, quibus cor sa- 
pit, hunc magno opere librum commendamus 
legendum. Auctor lectores incitat, qui animo 
res altas cogitent, qui attentius vitam veram 

animorum perpendant. Idque reapse nancisci¬ 
tur; magna enim et stili facilitate (ngenlique 
acumine (d efficit, quod opua libentissime 
totum perlegatur, 

Denique hic liber «Teologla y Sensatez* 
«st, procul dubio, catholico adulto appositus 
qui ad animi formationem contendat. 

Paone Raffaello. — Ftori della Urica italiana 
con la versione metrica latina, prima silloge. 
Edlzioni «Musa Perennis», Padova, 1961, 
pag. 64, 24*5 x 16. 

Haud facile quidem, lyrica arte conver¬ 
siones omnibus numeris absolutas perficere. 
Potissimam lyricam artem Italicam in sermo¬ 
nem latinum usurpandum eumque poetico 
tenore, in animo praeclarissimi viri R. Paone 
insitam esse confitendum est. Huic autem 
rei perbelle operam, inter alios, navarunt 
Alfridus Bartoli, Hugo Henricus Paoli, Jose- 
phus Morablto. Horum autem vestigia vatum, 
hoc (n libello, et polta R. Paone feliciter 
insectatur. 

Non nullos po€tarura Alighieri, Mazza, 
Monti, Foscolo, Leopardi, Zanella, Bonacci, 
Aganoor, Carduccl locos in hoc opusculo in 
puram ornatamque latinitatem conversos 
delibabit curiosus lector. Et quaedam etiam 
auctorum recentlorum carmina, secunda in 
libelli parte, latino versu expromuntur rlteque 
evulgantur. 

Accinctus jam est clarus auctor ad inse. 
quentem syllogem aliarum conversionum pol- 
tarum Pascoll, Guerrini, Gozzano, EI Iero 

t 

Marin, d'Annunz(o, cet. Quod bene vertat, 
latinisque litteris ornamento sit atque 
splendori! 

I. GonzAlez, C. M. F. 

J. F. Niermeyer. — Mediae Latinitatis Lexicon 
Minus. Fasciculus 7. Leiden, E. J. Brflt, 
1959, pag. 577 672. 

Septimus hic fasciculus —a voce laboratio 
ad merces usque— nobilis illius operis «Me¬ 
diae latinitatis lexici minoris*. Praeclarus 
Professor In Universitate Amstelodamensl, in 
dies hoc «latinitatis mediae* monumentum 
perpoliendum et absolvendum curat: quod 


eidem quidem humanitatis lectores animo 
grato maxime rependent. 

In littera L exaranda (et non nihil in lit¬ 
tera M), usus est clarus vir J. F. Niermeyer 
illo nuper evulgato opere quod novum glossa¬ 
rium mediae latinitatis inscribitur, duce «Unio¬ 
ne Academica Internationall*. Non desunt 
tamen difficultates solvendae, quibus remotis 
lucidior lux orietur. 

Aliud quoque opus in exarando libro 
praesto fuit: Dictlonnaire Latin-Franfais des 
Auteurs Chrttiens. Strasbourge, 1955, ab 
egregio latinitatis cultore, M. A. Blaisb, edi¬ 
tum. Quod vero attinet ad latinitatem hlspa- 
nicatn, opus in melius redditur illo haud parvi 
pretii adminiculo: EI lenguafe tfcnico dei feuda- 
dalismo en el siglo XI en CataluAa, Barcinone 
1957, ab Insigni Magistra E. RodOn Blnul 
evulgato. 

A. Marqu£s, C. M. F. 

juvenal - Sdtires. FundaciO Bernat Metge, 
text < traduccid. Barcelona, Editorial Al¬ 
pha, 1961. 

Alterum hoc volumen Satirarum D. Juni 
Juvenalis, una cum primo et nuper edito, se¬ 
dulo paratum est a Rdo. Emmanuele Balasch, 
linguarum classicarum Doctore praeclarissi¬ 
mo. Una eademque via ac ratione atque in 
primo auctor procedit. 

Textus Satirarum, a VII ad XVI usque, 
una cum catalaunica versione libri corpus 
constituunt. Sigla adhibita praecedunt ac 
rarissimae discrepantiae ab editione Labriolle- 
Vltleneuve praemittuntur Completus atque 
ad nostram memoriam apparatus criticus. 

Volumen autem ho«: recensitum est a 
nobili latinitatis Professore Josepho Vergis. 
Conversio catalaunica commode legitur, quam¬ 
quam haud raris textus difficultatibus scatet. 
In ima pagina notularum copia, earumque 
selectarum, rem faciliorem legenti reddunt. 

j. Montjuvin. — Rome et les dtbuts du moyen 
age (1000 av. J. C.). Editions de 1'Ecole, 
Paris. 

De chartula synoptlca totius fere Historiae 
Romanae agitur, oculis potius quam litteris 
in alumnorum mentes infigendae. Ratio pror- 

sus nova in disciplinis historicis in schola 
tradendis. Colore etenim ibi quasi .Historiae 
uno prospectu omnia clarissime illustruntur. 

Rei enarrationes singulatlm per analysim 
factae, suum momentum, nisi via synthetira, 
non obtinent. «Nous avon9 —inquit cl. auc¬ 
tor— tente dans le Panorama d'histoire ro- 
maine d'appliquer a 1’etude de 1'histoire ces 
donnees essentielles de Ia pedagogie*. 

Brevissime ab auctore opusculum exhi¬ 
betur, deque apto usu lector monetur. Hic 
vero «Panorama dHistoire», iis quasi tracti¬ 
bus distinguitur: Etrusci, Assyrii, Babylonii, 
Persae; Athenae, Sparta, Roma; Monarchiae 
hellenicae. Magnae Invasiones, Imperia Bar¬ 
bara, Imperium Carolinglum, Primae civitates 
Feudales. —Hoc commodo adminiculo ante 
oculos, et Historiae Romanae studium com¬ 
modius alumno certo certius reddetur. 

C. Arrius Nurus — Pegasus Tolutarius. Edidit 
et scholiis docti9 ornavit Harry C. Schnur, 
Neo-Eboracenci9. Aldenardae, in aedibus 
Sanderianis, pag. >40, 20 x 13. Anno 
MCMLXII Classics Department, lona 
College, New Rochelle, N. Y. (U. S. A.). 

Quod hujus libri materia legentium animi 
moti sint illis praefationis verbis comproba 
tur: «Ex eo quem a. MCMLVII edidi libello, 
cui titulus «Nugulae>, nonnuPa in hoc opus¬ 
culum transtuli; alia ex eo tempore in com¬ 
mentariis Americanis, Batavis, Germanicis 
et alibi passim publici juris facta hic primum 
congessi». 

Variae artis argumenta latinis versibus 
rite exornata mentem lectoris animumque 
relaxabunt. Index libri «Pegasus Tolutarius» 
tanquam ludi gaudiique indicium exstat. Eae 
autem opusculi pericopae: «Conversa, Gerrae, 
Scholastica, Satirae, Bilbilitana, Hodoepori¬ 
ca». Forsitan hic, cum Plinio, de «eporediis» 
homo nugaretur. 

Extremum libri carmen «Iter ad Septen¬ 
triones» (pp. 65-79) fn primis commendatur. 
Haud immerito anno MCMLXI magna laude 
ornatum est in Certamine Poetico Hoeufftiano 
Amstelodami apud Batavos habito. Et clari 
scriptoris optato adhaeremus: «Nostro ergo 
exemplo inducti si plores Camenls se dede¬ 


rent Americani linguae latinae amatores, non 
communi moveremur gaudio». 

Sofocles - Tragedies, III FundaciO Bernat Met- 
ge, text i traduccih Barcelona, Editorial 
Alpha, 1961. 

Quadragesimum et centesimum hoc volu¬ 
men in nobili illo corpore Catalaunico Clas¬ 
sicorum graecorum et latinorum. Inter opera 
postuma praeclarissimi magistri litterarum 
graecarum, Caroli Riba, versio exstat in cata- 
launicam linguam tragoediarum Sophoclea¬ 
rum, quibus index Electra et Philoctetes. 
Quarum et textus et conversio in hoc volu¬ 
mine eduntur. 

Opus omnino nondum perfecerat, ante 
obitum, Magister. Ex quo ejus egregius disci¬ 
pulus johannes Petit toto studio 9 ollertiaque 
praefationis notulas exaravit, una cum anno 
tationibus quae ad Electram spectant. Quod 
vero ad tragoediam Philoctete attinet, Rdus. 
Emmanuel Balasch, qui et Magistri scholas 
adierat, annotationes accommodavit. 

Hoc opere labor absolvitur maximus 
notusque cultoribus litterarum graecarum, 
Professoris C. Riba, et quasi significatio est 
instantis voluminis hujus corporis, quod 
integram translationem Sophoclis cum edi¬ 
tione Oedipi Colonei cumulabit. Et vere ho¬ 
rum virorum in litteris graecis maxime peri¬ 
torum opera et conspiratio, hac editione, 
tamquam perennitatis pignus est magisterii 
certi Caroli Riba per prolixioris temporis 
spatium triginta annorum. Magisterium cer¬ 
tum, in primis duce Instituto Bernat Metge 
novo ortu Humanismi in catalaunica regione. 

I. GonzAiez, C. M. F. 

Cambier, Guy, — Horace-Odes choisies et ac - 
compagnies de scolies. Pag. 102, I6xl2‘5. 
Maison d'Editfons Ad. Wesmael-Charlier, 
S. A. Namur, 69, Rue de Fer., 1961. 

De parva carminum editione agitur et 
Carminis Saecularis Horatii. 

Odarum haec selectio vere apta summo¬ 
que studio elaborata. Versuum mensura vel 
dispositio ante oculos quasi obicltur. Notulae, 
cum multae tum eruditione plenae. Picturae 
selectae quae animum allidant. Geographicae 
variae chartae ad rem spectantes. Paucis, 

libellus, qui discipulis litterarum latinarum 
commendetur, vere dignus. Ex sententia cla¬ 
rissimi Professoris Felicis Peeters, praefatio¬ 
nis auctoris, editio haec «est appelle 4 faire 
date dans 1'histoire des ouvrages d'enseigne- 
ment consacrls 1 1'antiquitl latine». Cu|us 
scilicet sententiae et facillime is assentietur, 
qui ad manum librum habeat. 

Cicerone - Le Tusculane, Libro 11, a cura di 
Augusta Izzo d'Accinni. Pag. 136,20 x 13. 
Societi Editrice Dante Alighieri, Mllano, 
1960 

In dies bibliotheca illa «Traditio» apud 
Italos librorum numero magnopere succrescit; 
cui praesunt moderandae clarissimi Profes 
sores R. Cantarelia et 8. Riposati. 

Hoc autem paravit volumen latinitatis 
magistra A. Izzo d'Accinni, multo cumu¬ 
landa honore. Jam vero, inter philosophica 
Ciceronis scripta, liber II rerum Tusculana¬ 
rum magni momenti lectionem, ex argumenti 
praestantia stilique eloquentia, praebet. 

Ea autem ratione divisiones libri Cicero¬ 
niani distingui possunt: Introductio (capp. I- 
III) Loci philosophici de doloris quaestio¬ 
ne (capp. IV-VI). Adversus Epicureos (capp. 
VII-XI). De doloris definitone (capp. XII 
XIV). Doloris ex habitu victoria (capp. 
XV XVII). Doloris ex raiione victoria 
(capp. XVIII-XXVI). Epllogus (cap. XXVII). 

Praefatio, introductio, textus, commenta¬ 
rium: en hujus modi sciti libelli cursus. Et 
ex clarissimorum moderatorum proposito, 
Bibliotheca «Traditio si propone di dare 
alia Scuola Italiana una serie di commenti, 
che alia serieti scientifica congiungano una 
viva (nterpretazione delle grandi opere lette- 
rarie delTantichit^, mirando alie reali exigen- 
ze della nostra Scuola». Quod quidem vel 
apud nostrates, ni multum fallor, operae 
pretium erit. 

Tito Livio. — Ab Urbe condita, libro XXII. 
Con introduzlone e note di Antonio Ca- 
vasin. Pag. 146, 21 x 13*5. Torino, Socleti 
Editrice Internazlonale, Corso Regina 
Margherita, 176. 

Nobilis illius corporis «Scrittori Latini 
commentati per le scuole» commodum volu¬ 


men. Ad scholarum latinarum usum in primis 
haec dicatur elucubratio, a claro Professore 
A. Cavastn accurate exarata Ut plurimum 
textus (dem est, atque editionis Weissen 
Mueller Lipsiensls. In libri introductione 
(pp. 1-12) non nulla referuntur de Titi Livii 
vita, de opere, de historico Titi Livii memen¬ 
to, de tertia decade et libris XXI, XXII. 

Tum periocha libri XXII (pp. 13*14) con¬ 
sequitur. Textus vero T. Livi ab urbe condita 
libri XXII, variis iisque utilissimis, gram¬ 
matices, historiae, stlllsticae, geographiae, 
notis distinguitur, quibus res et facilior et 
plenior alumnorum mentibus reddatur. Indice 
absolvitur opus praecipuorum nominum 
historicorum atque explicationum quae in 
notulis comprehenduntur. 

A. Marqu£s, C. M. F. 

Rohlfs Gerhard. — Vom Vulgoerlatein zum 
Altfranzoesischen . Einfuehrung in das Stu¬ 
dium der altfranzoesischen Sprache. Pag. 
254, 22'5 x J5. Max Niermeyer Verlag, 
Tueblngen, 1960. 

Nobilior hujus modi operis auctor inter 
cultores linguarum romanicarum, quarum 
quidem et longe peritisslmus magister est. 
Domus Editrix. M. Nlemeyer aliquot adhuc 
evulgavit libros manuales de variis romanicis 
linguis, tota vero cura atque arte technica 
honestatos, quibus edendis maximam impen¬ 
dit operam clarus Professor G. Rohlfs. 

Hoc in corpore decimum quintum volu¬ 
men nuper sapientibus praelibandum datur, 
in primis autem «a cels qui aiment de France 
dulce 1'ancien Lengage». Derivatio pristinae 
gallicae linguae a sermone latino vulgari 
magno omnino auctoris ingenio ob oculos 
liquido adhibetur. Et per summa capita Itali¬ 
cae Narbonensis (provenzal), antiquae galli¬ 
cae linguae perstringuuntur, in earum cum 
sermonis latini vulgaris conexione. 

Maxime commendatur praecipuae, expli¬ 
catio vocabulorum in disciplina linguistica 
ac philologica usitatorum. Rerum index ver¬ 
borumque amplissimus, cui et index adden¬ 
dus est nominum propriorum, geographico¬ 
rum, personarum. Haud sane dubium, quin 
sapientibus de re romanlca scriptum hoc 
comprobetur, quod et superiores auctoris elu- 
cubrationes facile devincunt ac persuadent, t 

Lennartz Franz. — Auslaendtsche Dichter und 
SchriftsteUer unserer Zeit. Drltte, erweiterte 
Auflage. Pag. VIII-760, 11'5 x 17'5. Alfred 
Kroener Verlag, Sruttgarr, 1961. DM 

I /.50. 

Numero 2i7 volumen hoc in nobili illo 
Corpore «Kroeners Taschenausgabs», quod 
singularis expositio est Humaniorum Littera* 
rum in exteri9 linguis. Qua9i primis linea* 
mentis litterarum historia hoc libro auctor 
describere intendit. Quod quidem a clarissimo 
scriptore F. Lennartz admodum obtinetur* 
Amplius 300 poetarum scriptorumque 9eries 
nostrae aetatis ante lectoris oculos offeruntur, 
qui eorum curriculum vitae et operum praeci* 
puorum certa scientia valeat assequi. 

Dlctionarium hodiernorum poetarum et 
scriptorum, germanicis lamen omissis, opus 
hoc nuncupare potes. Quo duce, vita, opera 
litteraria, virtutes praestantissimorum in pre¬ 
lo, radlophonio, televisione auctorum, stu¬ 
diosi animo peropportune facileque instillan¬ 
tur. Maxime cultoribus disciplinae litterariae 
id temporis liber commendandus, in quo 
tamen desideratur, nostra quidem sententia, 
nominum index initio finlve libri appositus. 

1. Gonzalez, C. M. F. 

Ciaffi Vincenzo. — Putori io in Apvltio. Uni- 
versit& di Torino, Facolti di Lettere e 
Filosofia Fondazione Parlni-Chlrio. Pag. 
312, 25 x 17'3. Torino. 

Opus hoc, in praeclari scriptoris mente, 
aesthetlcae indolis indagatio et monumen¬ 
tum: «Punita poetica, ri9petto al resto, dei 
primi tre libri delle «Metamorfosi». Et pro¬ 
positum quidem rite ibi expressum atque 
elaboratum. Post nitidam de re praefationem, 
his quattuor densis capitibus tota libri mate¬ 
ries disponitur: I. Aristomene. (pp. 7*52). 11. 
Telifrone e gli otri (pp. 53-108). III. Petronio e 
gli altri libri delle « metamorfosi* (pp. 109-138). 
IV. Unitd dei primi tre libri (pp. 139-196) 
Amplissimus locorum memoratorum in* 
dex elucubrationis usum admodum facilem 
lectori reddit, atque In indice generali res 
incisim ac ratione et via proferuntur. Ab 
schola nobilissimi viri Augusti Rostagni 
alumnus, hujus modi libri auctor argumentum 


agili calamo ingenioque acri exaravit. Hauc? 
mirum igitur, si in Universitate Taurlnensi- 
laurea donandus apoliinari deputatus sit. 

Platbn, EI Sofisto. — EdlciOn dei texto con apa- 
rato critico, traduccldn, prdlogo y notas 
por Antonio Tovar, catedritico de la 
Universidad de Salamanca. Claslcos Poli¬ 
ticos, Instituto de Estudios Politicos, Ma- 
drid, P ag. XXXV-204, 21 x 15, 1959. 

Mentem ac doctrinam praestantissimorum 
scriptorum ostendere et in lucem edere, potis¬ 
simum sane propositum est nobilis illius 
Studiorum Politicorum Instituti apud Hispa¬ 
nos. Huic autem rei operam navat Institutum 
noto illo corpore «Clasicos Politicos». 

Editiones «bilingues», i. e. In quibu9 ge¬ 
minae apponuntur linguae, Platonis, Aristo¬ 
telis, Ciceronis, cet. adhuc evulgatae sunt, 
cura egregiorum philosophorum et litterarum 
9tudiosorum. Volumen autem hoc, de mente 
politica Platonis, paratum a clarissimo Pro* 
fessore A. Tovar est, cui et plurimum orna¬ 
menti debent classicae litterae, cum latinae 
tum graecae. 

In libri accurata eaque erudita introduc* 
tione (pp. V-XXV) agitur de genesi «Sophis¬ 
tae», de examine dialogi, de fine «Sophistae». 
Et non nulla de Philosopho praelibantur de* 
que aestimatione «Sophistae». Manu scripta 
ad definiendum textum proponuntur, una 
cum praecipuis nostrae aetatis operibus de 
• Sophista» agentibus. 

Hispanica conversio accurata, graecus 
textus tota typographica arte dispositus, 
criticus apparatus optimus. Paucis, et philo¬ 
sophica scientia et litteraria ars per se ipsae 
hic commendantur. 

Q S. F. Tertulliano. — Adversus Praxean. 
Edizione critica con traduzione e note di 
Giuseppe Scarpat. Pag CLIU * 316, 20 x 
13. Loescher * Editore, Torino. 

Ex plurimis Tertulliani apologetae operi* 
bus, hoc «Adversus Praxean» fere difficillius, 
cum notiones theologicae, tum philologi* 
cae quaestiones animo agitentur Quocirca 
pauci adhuc studiosi de eo slngillatim dise- 
ruere. In primis mentio facienda de clarissimo 

■viro Th. L. Verhoeven, In praestancissimo 
opere «Studlgn over Tertullianus adversus 
Praxean*. (Amsterdam, 1948). 

Nunc autem res a praeclaro Professore J. 
Scarpat, (n Bibliotheca Loescheriana. toto 
critico apparatu est renovata. In triplicem 
partem opus facile dividitur: Introductio (pp 
VII - CLIII). Q. Septimii Florentis Tertulliani 
Adversus Praxean, textus, apparatus criticus, 
conversio (pp. 1 -159). Commentarium (pp 
161 • 267). His denique accedit res blbliogra- 
phlca indicesque (pp. 289 - 3lt>). 

Mens ac dicendi genus Tertulliani, haud 
semper intellectu facile, mirum in modum hoc 
studio patefiunt. Ex quo clari scriptoris labor 
et ingenium sapientibus, ni multum fallor, 
magni pendenda aestimandaque erunt. Qui 
bus et illa praefationis verba probabuntur: 
«introduzione e commento potranno sembta- 
re troppo ampi rispetto al testo. Chi lc&ger&, 
si accorgerd che le dlfficolti sono tali e di 
tutti ( generi, da non consentite maggiore 
breviti*. 

Paoli, Ugo Enrico, (Anonymus Namurcensis). 
— De senectute, Indorum sapientia. Editio 
altera, pag. 114,16'5 x 11'5. F. Le Mon 
nier Florentiae edidit, A. D. MCMLX11. 

Novum, idque lepidum, opusculum a cla¬ 
rissimo scriptore latino H. H. Paoli nuperri¬ 
me exaratum. Alia Jam noverunt lectores 
ejusdem scriptoris opera: «Ciceronis filius, 
puerilis narratio ad domesticos Romanorum 
mores illustrandos*, «Fabellae pueriles*, 
«Maximi et Mauritli malefacta», «Petrus Eri¬ 
cius», «Varius libellus», «Carmina*, cet.. 
quae quidem corpus constituunt vel maxime 
aptum ornatumque ad litteras latinas exci¬ 
tandas et alumnorum animis instillandas. 

Lepide in praefatione disserit clarissimus 
po€ta «unde mihi in mentem venerit ut igno¬ 
tam hanc disputatiunculam divulgarem»; 
«Anonymus Namurcensis*, qui ipse esc H. 
H. P.. has humanissimas de Senectute pagel- 
las conscripsit. Animus legendo sedatur. Lit 
terae vero latinae tali scripto aptissime ho¬ 
nestantur. 

Altera libelli pars est de «Indorum sapien¬ 
tia*, brevioribus tanquam formulis exhibita. 


Commode illi versus proverbiis sapientiae 
praeponuntur: «L ( nda decet lotum, simul et 
lotus decet undam. / Ornant dum pariter lo¬ 
tus et unda lacum* Jucundissimus sane libel¬ 
lus. ut ceteri nobilissimi auctoris, qui qui 
dem omnes latinitati fovtndae fitn itHn o 
adminiculo erunt. 

I. GonzAlez, C. M. F. 

J. Van Ooteghem, S. J. — Lucius Marcius Phi¬ 
lippus et sa famille. Acad&nie Royale de 
Belgique. Classe des Lettres et des Scien¬ 
ces morales et politiques^Bruxelles, Palais 
des Acad&nies, rue Ducale, 1, 1961. 

Plurimae, eaeque gravitatis et ponderis 
plenae, adhuc elueubratienes in lucem editae 
sunt ab Academia Regali Bruxellensi, in Fa¬ 
cultate Litterarum et Scientiarum moralium 
et politicarum. Atque novum hoc opus, a cla¬ 
rissimo Professore Van Ooteghem exaratum, 
corpus Illud maxime honestat. Nobilis qui¬ 
dem apud (Romanos olim causidicus, L. M. 
Philippus, hoc opere nobis innotescit. Pristi¬ 
nae historiae, immo et fabulae resque numis- 
maticae, diligenti patientique ingenio per¬ 
quiruntur, quibus suscepta res possit et ab 
omnibus studiosis detegi. 

Praemissa praefatione, is libri cursus: Les 
aieux Ugendaires (pp. / • 29J. Les oncetres reels 
(pp. 4 V - 100), Lucius Marctus Philippus (pp. 
101 • 170), Les descendants (pp. I7l ♦ 187). Ab¬ 
solvitur vero opus bibliographia, indice al¬ 
pha betico, picturarum tabula tabulaque ma¬ 
teriarum (pp. 171 • 20). Monographiae hujus 
scriptor notior est quam ut opus sit mihi lec¬ 
toribus Palaestrae Latinae eum commen¬ 
dare. 

Philoponus, C. M. F. 

Craveri Marcbllo. — Syntaxts ornata. Pag. 
VIII-504, 22 x 15'5. «La Nuova Italia*. 
Editrice. Firenze, 1961. 

Vera latina Syntaxis «ornata* est maximi 
momenti hoc opus, a clarissimo viro M. Cra¬ 
veri in lucem editum. Scientia enim et ars, in 
tradenda classicorum (acinorum syntaxi, 
quasi pari gradu, quod Paedagoglae secretum 
est, progrediuntur. Liber magnae quidem 
sollertiae in re seligenda, quo faciliore modo 
in alumnorum mentes quasi instilletur. 

Cursus operis et propositum perbelle in 
praefatione (pp. VII-VIII) explicatur. Primum 
«Syntaxeos ornatae» nitida exposito (pp. 1- 
170); deinde lexicon numeris ornatum (pp. 
171-198); sequuntur themata in syntactica 
progressione rite disposita (pp. 169-382) De¬ 
nique selecta fragmenta scriptorum latinorum 
atque itaiorum, ordine chronologico concin¬ 
nata (pp. 383 489). Index vero generalis com¬ 
modissimus (pp. 491 504). 

Clari auctoris propositum princeps illis 
verbis expromitur; «Una rigorosa e assoluta 
progressione dei terni, in ordini di d(fficolt&». 
Quod a prima voluminis plagula quasi lecto 
ris oculis obicitur. Felicem omnino exitum 
huic operi, latinarum litterarum decori, omi¬ 
nari licet. Quocirca et alumnis et magistris 
latinitatis maximo opere commendatum volu¬ 
mus. Domui vero Editrlcf «La Nuova Italia», 
maximae sunt tribuendae laudes, quae adeo 
arte typographica opus exornavit. 

P. Vergili Maronts Bucolica, Georgica. Recen¬ 
suerunt L. Castiglioni Remigius Sabba- 
dini. In aedibus Jo. Bapt. Paravlae et 
Sociorum Aug. Taurinorum, pag. 160; 
I9b0. 

Novum volumen quo' «Corpus Scriptorum 
Latinorum Paravianum» augetur Textus 
criticus evulgatur perennium illorum Vergi- 
lianorum operum; Bucolicon. Georgicon. Sep¬ 
tem vero praecipui codices A, G, V, P, R, F, 
M, quibus Vergilii opera nobis tradita sunt, 
ad criticae artis trutinam a clarissimo latini¬ 
tatis Professore R. Sabbadini in accuratissima 
praefatione revocantur. 

Conspectus codicum et subsidiorum in 
Bucolicis et Georgicis adhibitorum, libro 
anteit. Atque P. Vergilii Maronis Bucolicon 
liber (pp. 1-52) et Georgicon libri IV (pp. 53- 
154) operis corpus constituunt, quod.comple- 
tur indice nominum in Bucolicis et indice no¬ 
minum in Georgicis. In ima pagina criticus 
apparatus, quo et historia et interpretatio tex¬ 
tus facilius possit percipi. 

Quid de orthographia adhibenda sentiat 
auctor, ita explicat: «Qua in re iterumque ite- 
rumque monebo n(hil esse orthographia incer¬ 
tius nihil instabilius nihil inconstantius. 


cum nec singulae aetates unam scribendi 
formulam servent nec scriptores ipsi sibi 
ubique constent, nedum aetatis suae consue¬ 
tudini semper obsequantur». 

Q. Horatii Flacci opera, vol. 111. De Horati 
poetico eloquio. Indices nominum proprio¬ 
rum, metricarum rerum, prosodicarum 
grammaticarumaue. Curavit Dominicus 
Bo. In aedibus Jo. Bapt. Paraviae et Socio¬ 
rum Taurini, 1960. 

Magno opere hcc volumen optimarum 
artium studioso commendatur in intimam 
cognitionem Q. Horatii FJacci, latinorum 
vatis praestantissimi, obtinendam. 

Ampla et erudita, a claro viro Dominico 
Bo exarata, anteit rei praefatio (pp. IX- 
XXX1I1). Et praeclare in ea de Horatii elo¬ 
quio est sermo hac ratione: epodon eloquium, 
satirarum eloquium, primorum trium libro 
rum carminum eloquium, epistularum elo¬ 
quium, quarti libri carminum eloquium, artis 
poeticae eloquium. 

Compendiorum tum index (pp. XXV-XL). 
In corpore vero libri, primum adest accura¬ 
tissimus index nominum (pp. 1-26). Tum 
index rerum metricarum et prosodicarum 
(pp. 27-88). Deinde index rerum grammatica¬ 
rum (pp. 99 406). Indice tandem indicum 
totum opus quasi completur (pp. 407 410). 
«Opus, ut clarissimus auctor fatetur, fuit 
quidem longum et laboriosum quod, omni 
cura et diligentia hominum viribus absolu¬ 
tum, gratum acceptumque futurum ardentis¬ 
sime spero»: quod et legentibus certo erit. 

A. Marqu£s, C. M. F. 

Klemens Tjlmann. — Iniciacidn de los nifios en 
el arte de vieditar. P$g. 116, 17 x 11*5. Edl- 
torial Herder, Barcelona, 1961. 

Constat lepidus hic libellus variis elucu- 
brationibus, in unum redactis quae anno 
1958 annisque 1949-1950 editae sunt in «Ka- 
techetische Blaetter» a Clemente Tilmann. 
clarissimo Religionis magistro et paedagogo. 
Duas in partes res tota divisa est: I. Formatio 
puerorum in disciplina meditandi (pp. 11-84). 
II. «Hora Sancti Joannis» (pp. 85-114). 

Prima pars potius intellectu instituendo 
in meditatione destinatur. Quid sit medita¬ 
tio? Quo modo puer meditatur? Meditatio 
spontanea et «naturalis* pueri; meditatio 
«naturalis* puerorum, a majoribus exculta. 
Meditatio in vita interiori religiosa pueri. No¬ 
vae explicationes fundamentales... Totidem 
sunt quaestiones prima manu explicatae a 
bene merito auctore. 

Altera vero pars pueri sensui in primis 
convenit: exemplo enim duce, penitus menti 
res adhaerere necesse est. «Hora Sancti Jcan- 
nis». Quo modo eam obtinui? —A. Explicatio. 
B. Evangelii narratio. C. Pictura oculis consi¬ 
derata. 0. Oratio lucis supplex. E. Pictura 
corde considerata F. Canticum jubilationis. 
G. Jesus et tu. Tum aliud exemplum: Resur¬ 
rectio filiae Jairi. Et tertium; jesus orat in 
monte... {Quaestiones de re vividae, pueris 
edocendis in spiritali meditandi disciplina 
maxime opportunae. Atque juvenibus prcmit- 
tit auctor librum de re propediem se dicatu¬ 
rum. Quod felix, faustum fortunatumque sit! 

Allevi Luigi. — Mistertos paganos y Sacramen 
tos cristianos. Vol. 6, Pequefia Biblloteca 
Herder. TraducciOn cor Joaquin BlAzquez, 
Pbro. 85 p4gs. 11 -18 cm. Rdstica, Ptas. 
25. — Sobrecublerta de Antonio Munill. 
Editoriai Herder, Barcelona, 1961. 

Collatio vel comparatio rituum sacramen- 
talium cum mysteriis paganis oritur, altera 
ex parte a methodis positivis obseivationis- 
que generatim usitatis In disciplinis traden¬ 
dis, inde a litteris renovatis ad nostros usque 
dies: id est factorum causae exquiruntur a 
sapientibus in factis praecedentibus, quae 
plus minus eis sunt analoga 

Altera vero ex parte, pluribus cultoribus 
hujus modi cavllationis adeo fidei est in hu¬ 
manae rationis merito vel potestate, ut recu¬ 
sent hiatum ullum admittere, cum interventu 
divino positivo, in factorum serie sibi in his¬ 
toria succedentium. Qua quidem ratione 
commiscetur, inter studia religionis cum me¬ 
thodo positiva, independentia a fide in inter¬ 
ventu divino supernaturall, quod vocant 
principium «rationallstarum* et «naturi6ta- 
rum», quo duce/.omne religiosum factum ha¬ 


bere debet explicationem mere historicam. 
Igitur explicatio rituum sacramentalium cum 
mysteriis paganis praecedentibus ncn est, 
nisi applicatio quaedam hujus principii toto 
caelo absurdi. 

jam vero sedulum et profundum studium 
quod huic rei contulit clarissimus Dr. Aloi- 
sius Allevi lectori fidem spondet de sollertia 
in re exponenda atque animo ponderanda 
Vere est sapiens ille dux in provincia adeo 
ampla, qualis historia comparata religicnim 
ejusdemque in re sacramentali applicatio¬ 
nis. 

I. GonzAlez, C. M. F. 

M anual de Catecismo CoMlico. Por Franz 
Schreibmayr Klemens Tilmann, en co- 
laboraciPn con Huber Fischer y jan Wig- 
gers Comentarlo a las ilustracfones por 
Albert Burkart. V. Paginas 376, 22x14. 
Editoriai Herder, Barcelona, 1961. 

Tanquam adminiculum ad Catechismum 
Catholicum docendum pueros «Liber manua¬ 
lis Catechismi Catholici* a praeclarissimis 
magistris conscribitur. Hic est tomus seriei 
quintus, quo explicantur utilia a themate 91 
ad thema 113. Alia hujus voluminis suscrip- 
tio esse potest: Vita juxta Mandata Legis 
Divinae. 

Thematum indices doctrinam prominen¬ 
tem reddunt: Ordo divinus creationis. Man¬ 
data Dei, Conscientia, Adoratio Dei, Adim¬ 
pletio voluntatis divinae. Intentio recta, 
Cultus Sanctorum, Cultus erga Mariam, 
Reverentia nominis Dei, Reverentia erga 
omnia Deo dicata, jusjurandum, Votum, Par¬ 
ticipatio cultus divini diebus dominicis et 
festis. Requies dominicalis. Dies et tempora 
sacra. Jejunia et abstinentiae. Conversatio 
inter homines. Pater et mater. Fratres et 
familiares et amici, Honor in superiores et 
senes. Officia erga patres et superiores. Status 
et communitas populorum, Hierarchla Eccle¬ 
siastica. 

Lectiones doctrinae christianae vere den¬ 
sae, paedagoglcae, amplae, intellectu faciles. 
Propositum Catechismi Catholici volumine 
hoc prorsus attingitur: mentes enim et volun 

tates conducit ad Deum, ad Christum, ad 
Ecclesiam, est quiddam vividum, consonat 
cum juventute, est quiddam praesens hujus* 
que aetatis. Mirificam igitur rem ducimus 
apud nostratres edere nobilem illum Cate* 
chismum Catholicum. 

Dobbelstein Hermann. — Psiquiatrta y curo 
de alma*. Plg. 114. 22 x 16. VerslOn espa- 
ftola por el Dr. N. Ancochea Ombravella, 
revisada por el Dr. I. Antlch Sariol. Edi* 
torlal Herder, Barcelona. 

En tibi summa hujus opusculi mentis 
morbi et earum diagnosis atque praecox 
agendi ratio modo facili exposita. Sex el sunt 
appositae partitiones: I. Introductio (pp. 9- 
22). II. Fsychoses genuinae (pp. 23 81). III. 
Alii morbi mentis (pp. 82-93). IV. Morbi 
mentis organici (pp, 94 110). V. Agendi ratio 
In psychosl (pp, 111*121). VI. Appendices; 
mentis aeger et jurisprudentia, vocabula psy- 
chiatrlca, bibliographia (pp 122 143). 

Hoc autem libro non agitur, nisi de iis 
notionibus psychlatricis, quae adhuc securae 
vel certae aestimantur a sapientibus. Nihilo 
minus, sacerdos forsitan mirabitur de magna 
signorum morbi copia, quae eum suo in mi¬ 
nisterio pastorali attingunt. Atque vel in libri 
brevitate, ea omnia summatim exponuntur 
facilique stilo, quae utilia sint sacerdoti, 
immo et saeculari non medico —cum opus 
sit — quaeque eosdem quasi paratos reddant 
ad alia facilius cognoscenda et adhibenda. 
Paucis, ministerium medici corporis cum 
ministerio medici animae, ratione autem 
chrlsrlana, hoc opusculo duce, feliciter 
consociatur. 

Ugo Enrico PaoIJ. — Avventurt t Segreti dt 

Monde greco e romano. Pag. 646, 21 x 15. 

Felice Le Monnier, Firenze, 1960. 

Duae peramplae divisiones huic libro 
sunt: I. Graecorum gens et mores (pp. 3-338). 
II. Romanorum mores (pp. 339 630). Octo et 
sexaginta, eaeque rite distinctae instar indicis 
(pp 633-635), picturae adhibentur. Atque 
accuratum album septuaginta picturarum ex¬ 
tra tetum (pp 637-639) Index vero generalis 
eis qjasi terminis describitur: 


I. La brutto notte di Aristone, La moglit dt 
Eufileto, L'antro di Trofonio, Buchi nel muro. 
Sterto di Neera, Le Antesterie, Fme di Egestrato, 
Cane dei popolo, L'avventura ignota, Donne im- 
piccate, Jl santuario di Esculopio, Alessandro t 
gli uomint bestia. 

II. Catone il censore, Catilina, L'dwentura 
di Clodio, Amori nel gran mondo, 1 tre mariti di 
Sossia, Aulo Irzio, Velleio Patercolo, Jl figlio dei 
liberto, L'amico delle donne, 11 poeta di Roma vi¬ 
vente, Lo spirito di Proteo, L'appariziont, 11 ma¬ 
leficio entra dolia porta (pp. o41-644). 

Vere libri inscriptioni tota res consonat, 
eleganti stilo exprompta, notis ctlticls insper¬ 
sa, eruditione acrique ingenio clarissimi auc¬ 
toris comprobata. Externa autem voluminis 
species maxime Editricem domum »F. Le 
Monnier» amplissimis honoribus decorat at¬ 
que exornat. 

L. C. Burns -- Los Nifios inadaptodos. Pag. 

112, 11'6 x 18*2. Editorial Herder, Barce- 

lona. 

Hujus libelli propositum est lectori pate* 
facere, qua ratione exsurgat illud quod «Pro¬ 
blema puerorum abnormium» dicunt; et quo¬ 
modo huic rei mederi et quo tandem pacto 
eam praecavere possimus. Opusculi auctor, 
praeclarus Psychiatra in «Birmlngham Child 
Guidance Service», lepide facilique exponit 
cursum incrementi in pueris; et casus, ubi 
certae oriri possunt difficultates, detegit. At¬ 
que celeri calamo agilique id explicat, quod 
adhuc factum est quodque a sapientibus in¬ 
tenditur in educatione infantili ad superan¬ 
das has difficultates in vita puerorum in pri¬ 
mis abnormium. 

Ideo libellus hic perlegi debet ab omni¬ 
bus patribus familias et magistris, immo ab 
iis omnibus, qui in adulescentes educandos 
incumbunt. Libellus, novus tanquam floscu¬ 
lus nobilis illius «Parvae Bibliothecae Her¬ 
der», exaratus est oratione brevi, nitida, faci¬ 
lique intellectu. Cui et commodum illud ad- 
scribendum: quod, in singulis casibus rem 
variis theoriis explicatam, commonstrandam 
curet. 


Philoponus, C. M. F. 

ANN. VIII - (FASC. II) — N. 30 M. JUNIO A. MCMLXII 


CONDOR 

Condor est regina avium Andes excelsas incolentium. Ipsi sunt alae nigerrimae, 
sub extremis subalbae.Expansisque alis, admodum trio metra longitudine complec¬ 
titur. Ip$e praedo volucrum est; cui accipitri retortum idemque acutum ad discer¬ 
pendam corporum, quibus libenter vescitur, escom aptum rostrum est. Sine plumis 
caput rotundum habet quod crista coronatur violacei coloris quodque ceteris 
membris longo, rubro, rugisque orato collo unitur atque albis plumis, vice collaris, 
circumdato. Ardentes proetereo habet oculos quibus praedam ab alto conspicelur 
vestigatomque uncis arripiat. 

Igitur, summo mane, natu minimus condor, cui nomen Cisco, alas corpore 
suborientes extendens agitansque: «forne —grocitat— pereo, pater mi»! 

Cascus, rex condorum, notum parvum tacitis oculis intuetur. Fili mi, condoris 
est omnia potienter ferre et inopiam forti animo sustinere. 

—Sed mihi venter iratus latrat ac fame fere pereo, genitor. 

—Sustine atque abstinel Brevi famem omnem absumptum iri existimes oportet. 
Alis parcendum donec solis aestus remissi et cursus lenes sint oeris... 

Ast ego..., iterum exorsus Cisco, sed nutu patris verba ore ejus compressa sunt... 

In altissimo Andium culmine uterque habitat, quas sol exoriens lumine illustrat; 
a longe, matutina opertus bruma patescit campus. Suum interea sol cursum com¬ 
plet, qua hora quicquam perficiendi Casco tempus odmonet. Inde, spansis otis, 
sensim sine sensu, caeli summitatem tangit ex quo sublime tranans, magnis vorti¬ 
cibus quantum potet aspicit metiturque oequor. Pullus non aequo volatu patrem 
pone sequitur. 

Extemplo, medio in rupe, demortui vituli corpus conspicit ac facto descensu, 
alorum remigio, petit locum via recta. Pullus omnia quae condor dignoscere fas 
est discit a patre, regium volatum, praedae inventionem, periculi sollertiom. 

Praeda prospecto paulatim fit mora praecipitesque cadunt super eam. Convi¬ 
vium instaurotur... singulari utriusque volucris, quo superabundant gestiuntque, 
loutitiae gaudio. 

Bonis Auris. 


R. SARMIENTO 

FIDES AMICITIA SERVATA 


Cohors Dalmata, facium flammis 
etiam tunc crepitantibus, in Urbem redi¬ 
bat. Juxta viam Imperialem decem 
christianorum corpora ad palos adligata 
ar-debont. Quorum delictum christianos 
esse. 

DeGm simulacra flammas e Capitolio 
prospiciunt trepidantes, dum nox pen¬ 
nas ad Urbem atra tendit. Interdum 
damnati ad caelum gemitus attollunt. 

* • • • 

M. — Salve, Juli. 

J. —* Salve et tu Marce. 

M. — Laurentius Diaconus te jubet 
arcessi. 

' J. — Damnationis sententia nota 
est ei? 

M. — Accedas, rogavit. Expectat te 
Ecclesia. 

]. — Ubi congregata? 

M. —Ad Papae Callixti catacumbas. 

Julius ore pallescit: 

J. — Facti me paenitet. 

M. — Juli..., Ecclesia te arcessi jubet. 
Accedas, quaeso. 

J. — Certiores fac eos de mea 
paenifentia. Adesse tamen nequeo. 

I 

| 4 I • * 

Ecclesia ad catacumbas erat con¬ 
gregata. Symbola, facium splendore, 
videres Ibi e parietibus sacra pendere. 

«Si quis dicit se Deum diligere et 
odit fratrem suum...». 

Lector vocem tenuit. Eractto Pa¬ 
nis incoepta erat. 

Murmur Der Ecclesiam serpit cum 
Julius ad sacrum locum pervenit. 
Pontifex ad eum accedit. 

P. — Juli, fili, ubi frater tuus? 

Julius autem lugebat: 

J. — Peccavi..., Pater Sancte, 
peccavi. 

P. — Ubi frater Paulus? 


Julius peccatum plane confessus est. 
Paulum oderat, atque eum, quod chris- 
tianus esset, ad Imperatorem accusave¬ 
rat. Mille denariorum praemium perce¬ 
perat quos in Tiberim, cum a servo Pauli 
interitus nuntium accepisset, jecerat. No¬ 
men ejus ad Ecclesiam delatum est et 
Pontifex ab eo rei rationem petiit. 

P. — Nomine Jesu Christi ab Eccle¬ 
sia excommunicaris, Juli. Inter Sanctos 
numeraberis si, ante Imperatorem de 
nomine christiano accusatus, capitis 
damnatus eris. 

* * • • • 

Militum galeae sole coruscabant 
'dum in foro tubicines Imperatoris adven¬ 
tum canebant, qui inceptum facturus 
erat judicii: 

Orator bracchia jactat. Imperator, 
sententiam dicturus, e sede se erigit: 

—Ex Imperii lege, in Galliam relegaris. 

Rei ad Imperatorem accedunt: alii 
damnantur, alii solvuntur. 

Tandem praetor urbanus: 

—Quis christianos accusat? 

Crescente murmure urbana plebs 
strepit: 

—Juli, Juli*.., hic christianus! 

• • • • • 

Multitudo Circi coveas occupat 
ferae hinc olio currunt ore humono 
carne repleto. 

• i • i i 

—Somnium .terribile Julium agita 
in lectulo: Christum prodiderat et 
conscientiae vocem audiebot: 

—Quid fecisti?- 

• J. — Nihil feci. 

—Juli, ignavus fuisti et Christum 
prodidisti. 

J- — Ja, jo, ja, Christe. Descende 
de cruce. •> 

* • • • • • 

Insequenti die, Laurentius ad Julium 

venit. 

J. — fuisti in foro/ Laurenti? 

L. — Ita sane. 

J. ‘ Ut quid autem me visum venis? 

L. — fab ellam tibi narrare volo: 
«Rex fuit quidam...». 

(Juxta peristyli columnam consede¬ 
runt. Laurentius et Julius domi soli mo¬ 
nebant, nam servi, pensum facturi, foros 
exierant). , 

L. — «... et Rex hostibus bellum in¬ 
dixit. Exercitum paravit, cui XII duces 
erant. E quibuos duos elegit ut eum 
comitarentur. Accidit ut Rex ille in proe- 
lio vinceretur, ejusque imperio vostoren» 
tur, et posteo Rex ipse morte multaretur. 

Paucis post annis unus e XII ducibus 
Regis consilia ab amico hostibus tradito 
rettulit». 

J. — Judo! Desine pluro, Laurenti. 

L. — fabella nondum finit. Valuit 
enim Filius Regis qui exercitum refecit, 
et, victoriis quamplurimis adeptis, gloria 
potitus est pristina. 

«Gentes omnes sub signis ejus coge¬ 
bantur. filium traditi Regis omnes, uno 
excepto, victorem salutabant». 



«Rex Magnus arcano lacui olim 
obequitabat, cum equus pectus monus* 
que subito arrexit et equitem in lacum 
dejecit. Ei auxilio servus occurrit, et cum 
in lacum se conjicere voluisset, territus 
aquam vidit in ignem mutari. Et, dum 
Rex, flammis involutus, acriter quereba¬ 
tur, servus timidus fugiebat. 

«Vir denique quidam, more agrico¬ 
larum indutus, in ignem se projecit et, 
postquam flammas tranare contenderat, 
ad Regem pervenit eumque in litus ad¬ 
vexit. Hic erot qui Regem Patrem tradu¬ 
xerat et, ut Filium salvaret, ad pedes 
ejus periit, lassitudine ignisque vulneri¬ 
bus confectus». 

Cum Laurentius narrationem finiit, 
Julius flebat. 

• « • • » 

Hodie ad Circum non feras, sed 
Christianorum duo corpora ad palos 
ardentia videbis. 

L. — Juli, Juli... frater. 

J. — Laurentii Tandem et fidem et 
Christum et misericordiam inveni. Ad 
aeterna tuis precibus me transferas ta¬ 
bernacula. 

♦ 

Narrationem scripsit: C. LATORRE, C. M. F. 

In latinom linguam cmvertit: R. VERA, C. M. F. 

T. MANLIUS CONSUL 



In bello adversus Latinos edixe¬ 
rant consules ne quis extra ordinem 
in hostem pugnaret. Forte T. Manlius, 
consulis filius, super castra hostium 
cum suis turmalibus evaseral, ita ut 
vix teli jactu ab statione proxima 
abesset. Ibi Tusculani erant equites, 
praeerat Geminus Mecius, vir cum 
genere inter suos, tum factis clarus. 


Is ubi romanos equites insignem 
que inter eos praecedentem consulis 
filium cognovit: «Unane, inquit, tur¬ 
ma Romani cum Latinis sociisque 
bellum gesturi estis? Visne, igitur, in¬ 
terea tu ipse congredi mecum, ut 
nostro duorum jam hinc eventu cer¬ 
natur quantum eques latinus roma- 
no praestet? 


Movet ferocem animum juvenis 
seu ira seu detrectandi certaminis 
pudor seu insuperabilis vis fati. 
Oblitusque itaque imperii patris con¬ 
sulumque edicti, praeceps ad id cer¬ 
tamen agitur, quo vinceret aut vin¬ 
ceretur haud multum interesset. Equi¬ 
tes ceteri velut ad spectaculum cir¬ 
cumsteterunt. 


Circumactis deinde equis, cum 
prior ad iterandum ictum Manlius 
consurrexisset, spiculum inter aures 
equi fixit. Equus cum, piioribus pedi¬ 
bus erectis, magna vi caput quateret, 
excussit equitem; quem, cuspide par¬ 
maque innixum attollentem se a gra¬ 
vi casu Manlius a jugulo ita ut per 
costas ferrum emineret, terrae affixit, 

FILIUM CAPITIS DAMNAT 

V 


Spoliisque lectis ad suos revec¬ 
tus, in castra atque inde ad praeto¬ 
rium ad patrem tendit, ignarus facti 
futurique laus an poena merita es¬ 
set: «Ut omnes, inquit, pater, tuo 
sanguine ortum vere ferrent, provo¬ 
catus equestria haec spolia capta ex 
hoste caeso porto*. 

Quod ubi audivit consul, extem¬ 
plo filium aversatus contionem clas¬ 
sico advocari jussit. Quae ut fre¬ 
quens convenit: «Quandoque, igitur, 
tu, T. Manli, neque imperium consu¬ 
lare neque majestatem patriam veri¬ 
tus, adversus edictum nostrum extra 
ordinem in hostem pugnasti et disci¬ 
plinam militarem, quo stetit ad hanc 
diem romana res, solvisti, nos potius 
nostro delicto flectemur quam res 
publica tanto suo damno peccata 
nostra luat. 

Triste exemplum, sed in posterum 
salubre juventuti erimus. Me quidem 
cum ingenita caritas liberorum, tum 
specimen istud virtutis in te movet; 
sed cum tua morte sancienda sint 
consulum imperia, ne te quidem, si 
quid in te nostri sanguinis est, recu¬ 
sare censeam quin disciplinam mili¬ 
tarem, culpa tua prolapsam, poena 
restituas. I, lictor, adliga ad paluml». 

Exanimati omnes tam atroci im¬ 
perio, nec aliter quam in se quisque 
destrictam cernentes securem, metu 
magis quam modestia quieverunt: 
Spoliisque contectum juvenis corpus, 
quantum militaribus studiis funus ul¬ 
lum celebrari poterat, structo extra 
vallum rogo, crematum est. Fecit to¬ 
men atrocitas poenae oboedientio- 
rem duci militem omnique Romano¬ 
rum exercitui ea severitas profuit. 

GABRIEL EUCHARISTIAE SERAPHIM 

Uf lampas volitantes papiliones ad se 
allicit, ita animam chrisfianam perfectionis 
attingendae cupidam Sanctissimum Amoris 
Sacramentum ad se attrahit. 

Itaque Gabriel a Virgine Perdolente maxi¬ 
mam in cotidiano labore sanctitatem appetens 
ac Chisti amore flagrans, ut Eucharistiae custos 



et Seraphim efficeretur omni opere annisus est. 

Panem Angelorum summa pietate frequen¬ 
ter accipiebat et totum diem mente in Chris¬ 
tum fixa sumebat. Quid enim aliud ejus vita 
nisi perpetuum perfectumque holocaustum, 
tanquam Sacratissima Immolationis Hostia, 
quam mane sumpserat semper fuisse videtur? 

Quotiescumque ei Divini Captivi visendi 
opportunitas aderat, ad Tabernaculum genua 
flectabat intenfisque oculis ejus deauratam 
portam intuens, libentissime eodem loco 
perseverabat. 

Sub quavis specie in familiari sermone 
aliqua de Eucharistia proferebat: optabat 
enim Gabriel ut quod sibi, sodalibus etiam 
oblectamento esset. 

Itaque tota sua aetate Eucharistiae Sera¬ 
phim semper fuit; posthac autem se Angelorum 
numero ad Trinitatem in aeternum laudandam 

sociavit. TOANNES VALLE 

V* cursus alumnus C. P. 

Zufariae (Zuera) in Caesaraugusfa Provincia 


Damon et Pythias 

Dionysius, Syracusae tyrannus, 
Damonem, injuste apud illum accu¬ 
satum, capitis damnavit. Damon 
vero ab eo petivit ut sibi vale pa¬ 
rentibus dicendi gratiam donaret. 
Dionysius petenti annuit, sed prae¬ 
dem poposcit. 

Pythias ergo, Damonis intimus, 
libentissime se vadem praebuit. Re¬ 
vertendi autem hora statuta jam 
jam instante nec tamen Damone 
redeunte, Pythiae necesse fuit pro 
amico mori. Jamque carnifex secu¬ 
rim extulerat, cum ecce Damon ad 
mortem subeundam paratus adstat. 
Videre tunc licuit quanta animi 
affectione quantisque lacrimis fidi 
amici arctissime amplexi et in 
osculo fixi diu permanserint. 

Tunc Dionysius, tali ac tanto 
amoris fideique exemplo commo¬ 
tus, non solum Damonem vita do¬ 
navit, verum etiam ut se in amici¬ 
tiam tertium reciperent ab eisdem 
postulavit. 

Samis. 

JOSEPHUS CARRERA 

e IV latinitatis anno 


AD SALTUM EQUI 


m 


IM 

VI 

fd 

MIT 

k 

QUE 

11 

COM 

IT 

IES 

ce 

QUAM 

DE 

BEl 

IEN 

GA 

01 

MOR 

. Bl 

ESI 


■ 


MI 


DIM 




375 


MISCENTES UTILE DULCI 

Cum Pyrrhus minis Sportam urgeret, Du- 
cilidas respondit: «Si deus es non timemus, 
nam nullum tibi molum inferimus; sed si 
homo, minor es neque melior nobis» 

]. M. MARTINEZ 

A'exander cum exercitu Corinthum, ubi 
foederatorum proefecturam obtinuerat, pro¬ 
fectus est. Quem omnes honoraverunt, cy¬ 
nicus autem Diogenes praesentiam ejus 
ignorare simulavit. Alexander eum audivit 
atque an aliquid desideraret interrogavit. 
Diogenes respondit: «Ita est, ut a me parum 
discedas, nam solem operis». Alexander di¬ 
xit: «Nisi Alexander essem, Diogenes vellem», 

A. PORTILLO 

Dionysius Syracusanorum tyrannus se 
optime carmino componere credebat. 

Quodam die cormen ejus Philoxenus 
poeta legit, quod sibi pessimum videri operte 
confessus est. 

Iratus Dionysius, Philoxenum in corce- 
rem mitti jussit. 

Postridie Philoxenum ad se adduci jus¬ 
sit, ut de altero carmine judicium ferret. 
Quod cum Philoxenus audisset optimum 
esse affirmavit. Postea militibus: «In carce¬ 
rem, inquit, me reducite». 

1 BONMATI 



SOLUTIONES 

Cfr. Palaestra Latina 

Pecten (p. 305: 1’ 2 3 4 

CALENUM 
1 E O I 

T G T k 

O O O O 

Aentgma Ovidianum (p 308): 

(I) sacra, (11) stupor. (III) lima, (IV) 
semen, (V) cadit, (VI) neget, (VII) omina, 
(VIII) minora, (IX) lasso, (X) ratem, (XI) 
serva, (XII) sospes. 

Ad saltum equi (p. 308): 

Est in conspectu Tenedos, notissima fama 
Insula, dives opum, Priami dum regna 
manebant; 

Nunc tantum sinus, et statio male fida 
carinis (Vergilius). 

1 2 3 4 5 6 7 8 

AUDI VI DE TA-CE SI VIS 
9 10 11 12 13 »4 

VI - VE • RE IN PA CE 

Triangulus magicus (p. 311): 


SICILIA .1 

IBER1S ...... 2 

CERIS .3 

IRIS .4 

LIS .5 

IS 6 

A 7 


TRIANGULUS MAGICUS 

1 2 3 4 5 6 



1 Orator romanus 4 Domini 

2 Inferre pedem 5 Fortuna 

3 Incolae 6 Vocalis 

P. Codina 

SOL ECCE MONTIBUS 

(Cantilena popularis Superioris Subaudiae) 

M. D. 'Haene, musice concinavit M Molina, latine aptavit 

Vocibus aequalibus: barytonam unam vocem reliquae voces comitantur. 

Vocibus mixtis: vox acutissima, media, barytona, Ima. 



♦ * ♦ 

Menti-coia* 



lala ia 


1 a! ala 


la la ia 


laira 


la la la 


FACETE DICTA 

—Mihi dixisti maculas in manteli factas es¬ 
se, quas si cito mantele sub placidam noctis 
auram locassem, deletum iri* 

—Et deletae sunt maculae, nonne? 

— Non tantum maculae sed etiam manteie. 

B. M. FORCANO 


•Metum capis? 

•Quid sit hoc nescio. 

•Neque te procellae terrent? 

•Minime. Quondam ad pedes meos fulmen 
cecidit # illud cepi et volumen tabaceum (ciga- 
rr o) accendi... 

L ANT. M. GOMEZ 

DOBBELSTEIN HERTMANN. — Psiquitria 
y cura de almas. Pag. 144, 22 x 15. 
Versidn espanola por el Dr. N. Anco* 
chea Ombravella, revisada por el Dr. 
I. Antich Sariol. Editorial Herder, Bar- 
celona. 

En tibi summa hujus opusculi: mentis 
morbi et eorum diagnosis atque praecox 
agendi ratio modo facili exposita. Sex ei 
sunt appositae partitiones: I. Introductio 
(pp. 9-22). II. Psychoses genuinae (pp. 23* 
81). III. Alii morbi mentis (pp. 82-93). IV. 
Morbi mentis organici (pp 94-110). V. 
Agendi ratio in psychosi (pp. 111-121) VI. 
Appendices: mentis aeger et jurispruden¬ 
tia, vocabula psychiatrica, bibliographia 
(pp. 122-143). 

Hoc autem libro non agitur, nisi de iis 
notionibus psychiatricis, quae adhuc se¬ 
curae vel certae aestimantur a sapienti¬ 
bus. Nihilo minus, sacerdos forsitan mira¬ 
bitur de magna signorum morbi copia, 
quae eum suo in ministerio pastorali attin¬ 
gunt. Atque, vel in libri brevitate, ea om¬ 
nia summatim exponuntur facilique stilo, 
quae utilia sint sacerdoti, immo et saecu¬ 
lari non medico, —cum opus sit—, quae¬ 
que eosdem quasi paratos reddant, ad 
alia facilius cognoscenda et adhibenda. 
Paucis, ministerium medici corporis cum 
ministerio medici animae, ratione autem 
Christiana, hoc opusculo duce, feliciter 
consociatur. 

TRAINA ALFONSO. - Comoedia, Anto- 
logia dei Ia Palliata. Pag. 172, 25 x 17. 
CEDAM. - Casa Editrice Dott. Antonio 
Milani Padova. 

Palliata est comoedia latina, graeci 
vero argumenti, ita nuncupata a «pal¬ 
lio»: veste graeca qua personae in 
eadem utebantur agenda (Graecas fabulas 
ab habitu palliatas Varro ait nominari 
DIOM. I 489 K). Haec vero anthologia, a 


clarissimo Professore A. Traina in vulgus 
edita, utilissima iis usu erit qui de pristina 
lingua et poesi latina notitiam nitidam et 
amplam callere cupiunt. 

Illis remotissimis temporibus latina lin¬ 
gua quasi in incunabulis vagiebat; ex quo 
et scriptores et eorum lucubrationes litte¬ 
rariae nobis multo minus intellectu faciles. 
Quibus tamen nulla deest aut sollertia aut 
jucunditas. Haec anthologia vel florile- 
gium PALLIATAE quasi florida prata lati¬ 
nitatis ostendit. 

Frequentes notulae, indices locorum, 
siglorum, rerum commodiorem librum 
reddunt. In appendice (pp. 149-159) Elogia 
et Tabulae triumphales erudite explican¬ 
tur Scriptores latini, quorum scripta ab 
auctore anthologiae excutiuntur: Livius 
Andronicus, Cn. Naevius, T. Maecius 
Plautus, Q. Ennius, Caecilius Statius, P. 
Terentius, Afer, Minores et Anonymi, Tur¬ 
pilius. In primis commendanda Palliatae 
introductio (pp. 7-18), quam quasi synthe- 
ticum prospectum seu panorama diceres. 
De re bibliographica fusius ibidem agitur. 

A. MARQllES, C. M. F. 

ZAMORA VICENTE ALONSO. — Diale c- 
fofogia Espafiola. Pag. 394,20'5 x 14'5. 
Biblioteca Rombnica Hispdnica. Edito¬ 
rial Gredos, Madrid. 

Amplissimus et peropportunus apud 
nostrates est labor illius nobilis, quae 
inscribitur, «Biblioteca Romdnica Hispd- 
nica», cui praeest clarissimus Professor 
Damasus Alonso. Tractatus et Monogra- 
phiae, Commentationes et Prolusiones, 
Manuales libri, Dictionaria, Anthologia 
Hispanica: en tibi quasi metae ejus modi 
scientificae provinciae. 

Etenim inter libros Manuales hic «Dia 
lectologia Espanola», a sapiente reique 
magistro A. Z. Vicente elaboratus. Haec 
tanquam generalis operis synopsis: Mo- 
zdrabe (pp. 13-46), Aspiracidn (pp. 47-63), 



Yefsmo (pp. 64*70), Leonds (pp, 71-159), 
Aragonds (pp. 160-226), Andaluz (pp. 227- 
264), Hablas de trdnsito (pp. 26S-278), Ju- 
deoespanol (pp. 279-305), Espafiol de A- 
mSrica (pp. 306-361), Gufa Bibliogrdfica 
(pp. 36i*388). 

Plus viginti chartis geographicis varia 
variarum loquelarum extensio ante oculos 
lectoris commode obicitur. Id autem cla¬ 
rissimi auctoris propositum: tanquam du¬ 
cem cultori Dialectologiae Hispanicae se 
praebere. Et magno profecto studio sol¬ 
lertiaque magna propositum superatum 
voluit. 

Quod ei quidem, in agnoscenda facti 
gloria, plaudendum est. Non enim solam 
Problematicam, quod dicunt, nostrarum 
dialectorum historica ratione expromit, 
sed eidem quasi thesaurum diversarum 
theoriarum adhuc philologorum explican¬ 
dum innexuit. 

TEOCRIT. — /di/'//s, I. Text revisat i tra- 
duccio de Josep Alsina, Professor a Ia 
Universitat de Barcelona. Fundacib 
Bernat Metge. Barcelona, 1961. 

Centesimum quadragesimum primum 
volumen Collectionis Catalaunicae Clas¬ 
sicorum graecorum et latinorum. Textum 
novissime recensuit, eumque in catalauni- 
cam linguam convertit clarus vir Josephus 
Alsina, in Universitate Barcinonensi Pro¬ 
fessor. Opus autem comprobavit Profes¬ 
sor Joannes Petit. 

Hinc dilucida introductio (pp. 7-72), in¬ 
de Theocriti Idylliorum textus, cum versio- 
ne atque apparatu critico (pp. 73-158). Fu¬ 
sius eruditeque in introductione de aetate 
hellenistica, de Theocriti vita, de opere 
Theocriti, de ejusdem arte, de lingua, de 
textu, de bibliographia. In critico consti¬ 
tuendo apparatu, potioresad nostros dies 
editiones Theocriti curae sunt auctori, ut 


exaratae ab Ahrens, Wilamowitz, Le- 
grand, Edmons, Gallavotti, Gow. 

In Idylliis ordinandis, ut plurimum, Ste- 
phani viam consequitur clarus hellenicae 
linguae Barcinonensis Professor. Eae vero 
Idylliorum inscriptiones: I. Tirsis o Ia can- 
fd. II. Les fetilleres. III. Serenata. IV. Eis 
pastors. V. Fent cami VI. Eis cantaires 
bucolics . VII. Les talfsies. Unicuique in¬ 
troductio praeeit de historia, de technico 
arte, de studio quasi synthetico. Juvantes 
enimvero librum hunc legent bonarum 
artium cultores, quibus et nobilis «Funda- 
cio Bernat Metge» usque cordi est at¬ 
que erit. 

QUINTILIA. — Institucio Oratoria, I, (Lli- 
bre I). Text revisat i traduccio de Josep 
M.° Casas i Homs. Fundacio Bernat 
Metge, Escriptors Llatins, Barcelona, 
1961. 

Praecipua in introductione attinguntur 
de vita et operibus M. Fabii Quintiliani 
(pp. 7-61). Non nulla enim de patria Quin¬ 
tiliani, a clarissimo auctore explicantur; 
Quintilianum ut magistrum et causidicum 
laudat; ejusdem opera recenset; de Insti¬ 
tutione Oratoria disserit, cujus quidem 
propositum contextumque fusius exprimit; 
aliqua de formatione oratoris profert; 
tum de primo libro, de Quintiliano de¬ 
cursu saeculorum, de manu scriptis et 
praecipuis editionibus agitur. 

Sequitur textus cum apparatu critico 
et catalaunica translatione (pp. 65-168 
bis). Notulae ad calcem et frequentes et 
selectae. Interpretatio nitida lectuque ju¬ 
cunda. Totum librum comprobavit exi¬ 
mius Professor Michael Dol$. Versio cata¬ 
launica quam maxime textui a clarissimo 
Prof. F. H. Colson edito accommodatur. 

A. marquGs, C. M. F. 

